text:
भारतीय जीवन के बहुते खास क्षेत्रन में अंग्रेज़ी भाषा के दखल से भारत के बड़हन नुकसान होखत बा. एह दखल का पाछे सबले बड़हन कारण बा कुछ गलतफहमी जवन हमनी के दिलो-दिमाग में बस गइल बा भा बसा दिहल गइल बा. ई गलतफहमी हई सँ –
1. अंग्रेजिए ज्ञान-विज्ञान, तकनीक आ सबले ऊँच ज्ञान के भाषा ह.
2. अंग्रेजिए अंतरराष्ट्रीय आदान-प्रदान अउर कारोबार के भाषा ह, आ
3. भारत के भाषावन में उच्चतर ज्ञान के भाषा बने के बेंवत नइखे.
बाकिर सचाई ई प कि ई सब महज गलतफहमी हईं सँ आ एकरा पाछे कवनो अकादमिक भा व्यवहारिक प्रमाण हासिल नइखे. एह ले के विचार करे जोग बा कि –
1. साल 2012 में विज्ञान वाषयन के स्कूल स्तर के शिक्षा में पहिला 50 जगहा हासिल करे वाला देशन में अंग्रेजी में शिक्षा देबे वाला देशन में से सिंगापुर के तिसरा, कनाडा के दसवाँ, आयरलैंड के चउदहवाँ, आस्ट्रेलिया के सोरहवाँ, न्यूजीलैंड के अठरहवाँ आ अमेरिका के अठइसवाँ जगहा राखल गइल बा. एहू देशन में अंग्रेजी का साथे साथ दोसरो माई-भासन में पढ़ावल जाला. एकरा पहिलहूं साल 2003, 2006, आ 2009 में अइसनके रुझान देखे के निलल रहे.
2. एशिया के पचास गो माथ विश्ववविद्यालयन में एकाधे गो रहली सँ जहाँ अंग्रेजी में पढ़ावल जाला आ भारत के एकहु विश्वविद्यालय एह पचासा में ना आवे.
3. याद करीं, 17वीं सदी में जब एकाधे भारतीय अंग्रेजी जानत होखीहें दुनिया के सकल उत्पाद में भारत के हिस्सा 22 फीसदी रहुवे. साल 1950 में दुनिया के व्यापार में भारत के हिस्सा 1.78 फीसदी रहल आ अब महज 1.5 रह गइल बा. आ अगर बेकत पर जोड़ल जाव त हर आदमी पर निर्यात में दुनिया में भारत 150वाँ जगहा पर बावे.
4. दुनिया भर के भाषा आ शिक्षा विशेषज्ञन के राय अउर तज़ुर्बो इहे देखावेला कि सफलता का साथे शिक्षा केवल आ केवल माईए भाषा में दीहल जा सकेला.
5. विज्ञान के हर विषय में इस्तेमाल होखे वाला शब्दन के हिंदी समतुल्य साफ, सहज आ सटीक मिल सकेला.
भारतीय शिक्षा संस्थानन के दयनीय दर्जा, विश्व व्यापार में भारत के लगातार कम होखत हिस्सा, भाषा के मामिला में विशेषज्ञन के राय अउर मौजूदा अन्तरराष्ट्रीय भाषा व्यवहार आ हालात एह बात के पकिया सबूत बाड़ी सँ कि माई-भासन के ईलाका अंग्रेजी के हवाले क दिहला का चलते हमनी के बड़हन नुकसान भइल बा.
एकरा से ना त अबले कवनो फायदा भइल बा, ना ही होखे के उमेदे बा. दक्षिण कोरिया, जापान, चीन जइसन देशन से भारत के पिछड़ला के सबले बड़हन कारण भारतीय शिक्षा आ दोसरा इलाकन में अंग्रेजी भाषा के दखल बा.
इहो सही बा कि मौजूदा समय में विदेशिओ भाषा जानल जरुरी बा बाकिर एहिजो तजुर्बा आ खोज इहे साबित करेला कग माई-भाषा में पढ़ाई करे वाला आ विदेशी भाषा के अलगा विषय का रुप में पढ़ेवाला विद्यार्थी विदेशिओ भाषा ओह विद्यार्थी से बेहतर सीखेला जेकरा के शुरुए से विदेशी भाषा में पढ़ावल जाला.
एह बारे में साल 2008 में छपल यूनेस्को के किताब इम्प्रूवमेंट इन द क्वालिटी आफ़ मदर-टंग – बेस्ड लिटरेसी ऐंड लर्निंग (पन्ना 12) से लीहल ई टूक बहुते खास बा :-
“हमनी के राह के बड़हन बाधा भाषा आ शिक्षा लेके बनल कुछ गतफहमी बाड़ी सँ आ लोग के आँख खोलेला एह गलतफहमियन के खतम कइल जरुरी बा.
अइसने एगो गलतफहमी ह कि विदेशी भाषा सीखे के नीमन तरीका एही भाषा में पढ़ावे के होला. जबकी असलियत ई ह कि दोसरा भाषा के एगो अलग भाषा का रुप में पढ़ल अधिका कारगर होला.
दोसर गलतफहमी ई कि विदेशी भाषा सीखल जतना जल्दी शुरू कइल जाव ओतने बेहतर. जबकि असल में जल्दी शुरू कइले से लहजा त बेहतर हो सकेला बाकिर सबले फायदा ओकरा होला जे माई-भाषा में महारत हासिल क लिहले होखे.
तिसरका गलतफहमी ई बा कि विदेशी भाषा सीखे का राह में माई-भाषा रुकावट होले जबकि सचाई ई ह कि माई-भाषा में मजबूत नींव से विदेशी भाषा बेहतर सीखल जा सकेला.
एह से साफ बा कि ई सब गलतफहमी ह साँच ना ह. बाकिर तबहियों नीतिकार लोग एही उलझन में रहेला कि प्रभुत्वशाली (हमनी का संदर्भ में अंग्रेज़ी – ज.स.) भाषा कइसे सीखल जाव.”
भाषा का मामिला में इहो तथ्य बहुत प्रासंगिक बा कि :-
1. आजु का युग में कवनो भाषा के ज़िंदा रहे आ बढ़त जाए ला ओह भाषा के शिक्षा के माध्यम का रूप मे इस्तेमाल जरुरी बा. उहे भाषा जिंदा रह सकेले जवना के जीवन के अलग अलग क्षेत्र में इस्तेमाल होखत रहे. भाषा के ख़तम होखे के खतरा कब होला ई जाने ला पढ़ीं –
http://punjabiuniversity.academia.edu/JogaSingh/papers
2. अंग्रेजी माध्यम में पढ़ाई होखला का चलते एगो अइसन पीढ़ी बने लागल बा जवना के ना त अपने भाषा ना अंगरेजिए में निकहा पकड़ बा. आ ना ही ऊ अपना संस्कृति, परम्परा आ इतिहास जानेला ना ही अपना लोग का साथे ओकर कवनो गहन आत्मीयते बन पावेला.
3. भारतीय संविधान (जवन स्वतंत्रता सैनानियन के समझ के परिणाम ह) हर भारतीय के ई अधिकार देला कि ऊ अपना माई-भाषा में शिक्षा आ सेवा हासिल कर सके.
4. लगभग हर देश में विदेशी भाषा बचवन के 10 बरीस के होखला का बादे पढ़ावल जाला आ विदेशी भाषा पर ओहना के महारत कवनो तरह से भारतीय बचवन से कमतर नइखे. एह देशन के अंग्रेजी के जरूरतो भारते जतना बा आ ई देश शिक्षा के मामिला में भारत से समझदार बाड़ें आ विकास में आगे.
5. पिछला दिने इंग्लैंड में रिपोर्ट छपल रहे कि यूरोपीय बैंक इंग्लैंड वालन के एह चलते नौकरी नइखन देत कि ओह लोग के अंग्रेजी के अलावा कवनो भाषा ना आवे आ एह चलते इंग्लैंड के व्यापर में 48 बिलियन पाउंड के घाटा होखत बा.
उपर दीहल तथ्यन के रोशनी में हमार विनती बा कि भारतीय लोग मौजूदा भाषागत स्थिति का बारे में गहराई से सोच-विचार करसु जेहसे सही अउर वैज्ञानिक भाषा नीति व्यवहार में लावल जा सके. एह काम में पहिलही बहुत देरी हो चुकल बा आ बहुते नुकसानो हो चुकल बा. अगर मौजूदा इंतजाम अइसने बनल रहल त भारत के अउरियो तबाही होखल तय बा.
भाषा का मामिला में दुनिया भर के शोध, विषेशज्ञन के राय अउर दुनिया के भाषागत स्थिति के बारे मे विस्तार में जाने ला ‘भाषा नीति के बारे में अंतरराष्ट्रीय खोज – मातृ-भाषा खोलती है शिक्षा, ज्ञान और अंग्रेज़ी सीखने के दरवाज़े’ – नाम के दस्तावेज़ हिंदी, पंजाबी, तामिल, तेलुगू, कन्नड़, डोगरी, मैथिली, ऊर्दू, नेपाली अउर अंग्रेजी में http://punjabiuniversity.academia.edu/JogaSingh/papers पर क्लिक क के पढ़ल जा सकेला.
रउरा सभे से पुरज़ोर विनती बा कि एह जानकारी के अधिका से अधिका लोग ले चहुँपाईं आ भारतीयन का सोझा ले आ के भारतीय भाषावन के संघर्ष में आपन योगदान दीं.
माई-भाषावन के जय!
डा.जोगा सिंह,
jogasinghvirk@yahoo.co.in
+919915709582
M.A. (linguistics), M.Phil (Linguistics), Ph.D.(Linguistics) York (U.K.)


c: text/html

text:
– डाॅ. अशोक द्विवेदी
काल्हु भोरे क निकलल रात एक बजे घरे पहुंचनी. ए साल के सावन में बलिया बनारस ढेर इयाद आइल बाकि महाराष्ट् में भीमा श॔कर ज्योतिर्लिंग के दरस परस खातिर कइल यात्रा अपना आप में अनूठा आ अविस्मरणीय रहल. पहाड़, झरना, बन से होत प्रकृति के अनुपम सुघराई, उहो झिमिर-झिमिर बरखा में. रहस्य रोमांच से भरल, हरियरी के ई निसर्ग सुघराई खाली देखल आ अनुभव कइल जा सकेला. घुमरियावत ऊँचाई वाली सड़कन से गुजरत, बादर का दीरघ जाल में कुहा आ भाप लेखा धुआँ से तोपाइल गरब से छाती उतान कइले ऊँच परबत चोटियन के ‘योगमुद्रा’ हमके बारंबार हैरत में डालत रहे. हम सोचत रहलीं कि आदिदेव महादेव के ढेर ज्योतिर्लिंग नदियन का आसपास, पहाड़न आ जंगलन का निसर्ग रूप वाला स्थाने पर काहे बा ? चमक दमक, आ साज सज्जा से बिरत, एतना सरल, एतना मौलिक कि सादगी लजा जाय तवन देव हमनी के ई भोला बाबा हउवन. बन के बेलपत्तर, भाँग-धतूर, मदार आ बनफूलन से सजे आ खुश होखे वाला अइसन उघार-निघार, अगड़धत, बउड़म देवता दुनिया में कहाँ मिलिहें ? ई हमनिये का लोक में नू भेटइहें काहे कि उनका चिता भसम रमावे वाला बैरागी रूप का पाछा छिपल सुन्दर, सत्य शिव (कल्यानकारी) रूप आदि काल से लोक मंगल क सिरिस्टि (सृष्टि) करत आइल बा.
पुरान पोथियन में शिव क कतने खिस्सा कहनी बा. उनुका गिरहस्थियो के चरचा बा. उनका पूजा, साधना क बिधि-परंपरा आ अभिषेक क लूरो ढंग बतावल बा; बाकि ए औढरदानी के अइसन प्रकृत-रूप कि बरखे-बूनी से जुड़ा जइहें. इनका स्वागत में बदरवो रूई का फाहा अस गलइचा आ कालीन बन जइहें स. बाकि जइसे उनका एहू से मतलब नइखे. अइसन गुनिया कि एकदम निछक्क निरगुनिया, पलिवारो वाला बाड़न आ पाथर लिंग रूप में पुजात बाड़न. जहवाँ बिराजत बाड़न, ऊ बन जंगल आ दुर्गम पहाड़न वाला बीहड़ पथ बा. भीमोशंकर लिंग बे पहाड़ बन घोरियवले कइसे मिलित ? इहाँ त्रयम्बकेश्वरो लिंग नासिक का लगे बा. मुम्बई से गइलीं त अइसहीं पहाड़ के ऊँचाई लाँघत, बन क्षेत्रन से जाए के परल. ओहू घरी बदरी आ कुहा से तोपाइल पहाड़न क अनगिन चोटी लउकली सs, ओहू बेरी भींजत-नहात दर्शन भइल रहे. उहाँ गोदावरी नदी मिलल आ इहवाँ भीमा नदी. एहू बेर मुम्बइये से जात बानी.
हमके बुझला ड्राइवर टेढ़ रस्ता पर घुमा देले बा, दू-तीन गो पहाड़ लाँघ चुकल बानी; बाकिर बाबा बाड़न कि निगिचाये क नाँवें नइखन लेत. अबही सड़क क बोर्ड प टाँकल लउकल हा “भीमाशंकर 92 किलोमीटर”. टेढ़ मेढ़, ऊंच खाल पहाड़ सड़क, कई हाली त एकदम समकोने पर घूमल बा. हमनी क यू.पी.,बिहार रहित त एही सड़किया प हजारन गड़हा आ ऊढ़ुक मिलित; ‘सावधानी हटल कि दुर्घटना घटल’. गनीमत बा कि ई महाराष्ट्र हवे. एही तरे पछिला साल हम ओंकारेश्वर (मध्य प्रदेश) गइल रहलीं त सड़किया बरोबर आ चिकनाह मिलल रहे. उहवों बन पहाड़ी भेंटाइल रहे; डहरी में ओतना ना; बाकि जब नर्मदा नदी तट आइल त ओंकार परबत मिलल. नदी का ओपार सटले ओंकारेश्वर आ एह पार अमलेश्वर (ममलेश्वर). नदी पर तीन गो बढिया मजबूत पुल पैदल आवे जाए खातिर. ओइसे नीचे नदियो में एह पार से ओ पार जाए खातिर पाँच कि दस रुपया मे चटपट नाइ आ स्टीम बोट रहे. बगले में नर्मदा डैम रहे, ओ बेर का यात्रा क अलगे सुख सवाद भेंटाइल रहे. उहवाँ सरकारी इंतजाम बड़ा टंच रहे. नर्मदा के पानी, क्षिप्रा (शिप्रा) नदी में मिलावे खातिर मोटे मोटे पाइप बिछावे क काम रातो दिन चलत लउकल. अब त ऊ पूरा नियरा गइल होई. बारह ज्योतिर्लिंग में ओंकारेश्वर का अलावा ओइजा उज्जैन में महाकालेश्वर बाड़न शिप्रा का पावन तट पर. उहाँ क चाक चौबंद इंतजाम में एम.पी.टूरिज्म लोगन का ठहरे खातिर बढियां रिसार्ट बनवले बिया. ओंकार पर्वत अजुओ अपना कथा किंबदन्तियन का अनुसार मौलिक सुघराई लेले विराजमान बा. हम उहाँ रात भर रुकलो रहलीं. जान लीं कि ओघरी उहाँ से आवे क मनवे ना करे. बाकिर हमरा इन्दौर लवटे के रहे; तबे दुसरा दिन उज्जयिनी का शिप्रा नदी आ महाकालेश्वर के दर्शन हो पाइत.
भीमाशंकर के एह डहर में अब्बे एक घँटा पहिले “मालसेज घाट” नाँव से प्रसिद्ध ऊँच पहाड़ क ऊ कटान प्वाइंट गुजरल हा. नया जुग के लइका लइकिन खातिर एने क नैसर्गिक पर्बतीय सुघराई पिकनिक स्पाट क मजा देत बा. कतने जियतार जल प्रपात, झरना आ पहाड़ काट के ठहराव थल(स्पाट) साइत नवहा मन का सेल्फी आ यादगार फोटो लेबे खातिर उकसावेला.
टप्पा टोइंया, नियरा-दूर बसल गाँव आ सुघ्घर खेती लउकत बा ऊंच पहाड़ का उपरो. हम अचंभित बानी एह कृषि के उपजाऊ उन्नत रूप के देखि के. बरखा का जल के रोक-बान्हि के रोपल धान लहलह करत बा. ऊखि, मकई (मक्का) अतना बियार कि अपना जवार क खेती मन परले लाजो लागत बा. हँसत बिहँसत छोट गाँवन के सामरथ आ पुरुसारथ साफे लउकत बा. सड़क का किनारा बाल भूजि के बेचत कतने लइका उपरा पहड़वो प मिलल रहले हा सs. अब फेर हमनी का तिसरका ऊंचाई प चढ़ जा रहल बानी जा. फेर ऊहे टेढ मेढ़ घूमावदार पातर सड़क, सामने से छोट गाड़ियन क रेला. महादेव का दर्शन में जोखिमो बहुत बा. तबो हजारन लोग जा रहल बा, ना जाने कतना सरधा विश्वास आ साध-सपना गँठियवले. हमहूँ ओही लोक मे बानी. सँगे हमार सहचरी पत्नी आ छोट बेटी बिया. ओ लोगन क साध सपना, सरधा अलगा बा हमरे संग जोराइल, नथाइल. पहाड़ के एह तिसरकी ऊँचाई का बाद फेर नीचे क ढलान. त बाबा भीमाशंकर नीचे बाड़न का बुझला ?
पहुँचला पर गाड़ी पार्किंग के अजब व्यवस्था नजर आइल. हमनी के अढ़ाई किलोमीटर पहिलही रोक दिहल गइल. एकोरा ऊबड़ खाबड़ ऊंच पहाड़े पर हजारन गाड़ियन का बीच हमरो गाड़ी ठेल दिहल गइल. अब पैदले रूट मार्च. आगा एक किलोमीटर बाद दोसर पार्किंग रहे. उहों हजार गाड़ी ठुँसाइल लउकली सs. हलांकि लोगन के ढोवे खातिर सात आठ गो मिनी बसो ठकचल जात लउकली स; बाकिर सैकड़न लोगन सँगे हमनियो का पैदले गइल नीक लागल. राह भर पहाड़ से झिर झिर झरत छोट छोट झरना आ बनवृक्ष. पहुंचला का बाद एक किलोमीटर के लमहर लाइन. ओहू के एकदम नीचे उतरे के रहे. सड़क का दूनो बगल सैकड़न गो दोकान खाये पिये के. बाल उसिनल आ भूंजल दूनो. केरा आ सेब. लाइने में चार घंटा अउर लाग जाई, लवटत लोगन मे से एगो भाई बतवले कि नीचे उतरला प मंदिर का सहन मे पांच सौ रुपया में पास मिलत बा. ओहू खातिर लाइन बा. हमनी का लाइन मे से बहरिया गइनी जा. सीढी उतरत बहुत नीचे मंदिर परिसर मे व्यवस्था संस्था कार्यालय से तीन गो पास लेके बिशेष लाइन मे लगनी जा. ऊहो मंदिर का दुअरिया पर जनरल लाइने मे मिलत रहे. फेर ऊहे भीड़. तबो बड़ा ढंग से दरसन भइल. लवटे का बेर फेर अढाई किलोमीटर पैदल ऊंच चढ़ाई वाली सड़क. गोड़ पांच पांच किलो के भारी तब्बो सब्बुर आ उछाह. सैकड़न लड़िका मेहरारू तिरपित भाव लिहले लवटत रहे.
एह कठिन, ना भुलाय जोग यात्रा क अउर आजू बाजू कतने अकथ कहानी बा. सोचीं त बहुत कुछ, ना सोचीं त कुछ ना ! एगो ईहो कि जात खा आ लवटत खा के अलगा अलगा अनुभव में सराहे जोग नागरिकता देखे के मिलल. कतने जगहा गाड़ियन क जाम पुलिस ना एने क भलमानुस लोग छोड़ावत लउकल. रात खा दस बजे, का बाद जब हमनी का जाम मे फँसल रहनी जा, त उहां के पब्लिक वालंटियर बन के जाम छोड़वलस. आगा त पुणे वाली शानदार एक्सप्रेसवे मिल गइल आ हमनी का थाकल मानल, बाकि तृप्त मन घरे पहुंचलीं जा.
(31 अगस्त 2015)

robotstxt: allowed

filter: keep


text:
हालही में मारीशस में भइल अंतर्राष्ट्रीय भोजपुरी सम्मेलन में भोजपुरी गायिका मालिनी अवस्थी के भोजपुरी गौरव सम्मान से सम्मानित कइल गइल. देश दुनिया में हमेशा भोजपुरी गायकी के शान बढ़ावे वाली मालिनी अवस्थी के मारीशस के राष्ट्रपति कैलाश परयाग का हाथे ई सम्मान दिहल गइल.
सम्मानित भइला का बाद राष्ट्रपति का निहोरा पर मालिनी आपन गायकी के जलवो देखवली.
अपना मारीशस यात्रा के अनुभव अपना फेसबुक पेज पर बतावत मालिनी लिखली कि मारीशस में एगो मंदिर में बहुते भीड़ देखली त पूछली कि का कारण बा एह भीड़ के. पता चलल त चिहुँक के रह गइली कि भीड़ देवोत्थानी एकादशी का चलते रहल. ओह दिन मंदिर में धूम धाम से तुलसी विवाह मनावल जात रहे. लिखले बाड़ी कि धन्य बाड़े मारीशस के लोग जे आजु ले भारत के संस्कृति आ संस्कार जोगवले रखले बाड़न.


text:
जीये मरे के बेबसी (भोजपुरी कहानी संग्रह)
कहानीकार: पान्डेय सुरेन्द्र
प्रकाशक: भोजपुरी संस्थान, इन्द्रपुरी, मार्ग -३, पटना – ८०० ०२४
भोजपुरी के चर्चित कवि आ कथाकार पाण्डेय सुरेन्द्र के पन्द्रह भोजपुरी कहानियन के संग्रह “जीये मरे के बेबसी ” के स्वागत करत हमरा बहुत ख़ुशी होता। हम एह प्रकाशन के भोजपुरी कहानी -जगत के एगो बड़ उपलब्धि मानत बानी। १९४७ ई० में जवन आजादी मिलल, ऊ त एह देश के आजादी रहे बाकिर भोजपुरी के साहित्यिक कहानियन के शुरुआतो संजोग से लगभग ओही समय भइल…
अउरी बा, डाउनलोड करे के खातिर क्लिक करी


text:
04/Sep/2015state
360 views
प्रदेश कांग्रेस कमेटी की 193 नए पदाधिकारियों की जंबो सूची शुक्रवार को घोषित कर दी गई। इसमें विनोद डागा को कोषाध्यक्ष बनाया गया है. वहीँ 18 उपाध्यक्ष ,40महासचिव में पूर्व विधायक व भोपाल जिला शहर कांग्रेस अध्यक्ष पीसी शर्मा को भी शामिल किया गया है। 82 सचिवों के नाम एआईसीसी द्वारा घोषित पीसीसी के पदाधिकारियों की सूची में हैं. खास बात यह की नई कार्यकारिणी में धाकड़ नेता मानक अग्रवाल,आरिफ अक़ील,लक्ष्मण सिंह,सज्जन वर्मा को बाहर का रास्ता दिखाया गया है.
दिल्ली में पार्टी महासचिव जर्नादन द्विवेदी द्वारा जारी सूची के मुताबिक उपाध्यक्षों में रामेश्वर नीखरा, इंद्रजीत सिंह पटेल, डॉ. गोविंद सिंह, राजा पटेरिया, प्रेमचंद गुड्डू, ताराचंद पटेल, तुलसी सिलावट, एडवोकेट साजिद अली, सुलोचना रावत, सुभाष सोजतिया, सुंदरलाल तिवारी, अशोक सिंह, गोविंद सिंह राजपूत, लाखन घनघोरिया, मदन तिवारी, रामनिवास रावत, सुरेंद्र सिंह ठाकुर और नारायण सिंह आमलावे के नाम हैं।
महासचिव में चंद्रिका प्रसाद द्विवेदी को संगठन प्रभारी बनाया है। अन्य महासचिव में एंदल सिंह कंसाना, सईद अहमद, पीसी शर्मा, ओम रघुवंशी, सुखदेव पांसे, अजय चौरे, शशि राजपूत, महेंद्र सिंह चौहान, कौशल्या गोटिया, परसराम डंडीर, सविता दीवान, जगदीश यादव, सुनील सूद, शौकत हुसैन, वीर सिंह, राजेंद्र यादव, सत्यनारायण पटेल, बृजेंद्र सिंह राठौर, हामिद काजी, अनिल यादव, हरगोविंद जौहरी, बैजनाथ कुशवाहा, जीतू पटवारी, उमंग सिंगार, दिलीप गुर्जर, प्रियव्रत सिंह, कादिर सोनी, अश्विनी जोशी, अर्चना जायसवाल, रजनीश सिंह, सिद्धार्थ कुशवाहा, राशिद सिद्दीकी, मनोज राजानी, कमलेश्वर पटेल, निशंक जैन, केपी सिंह, ओंकार सिंह मरकाम, प्रभू सिंह ठाकुर और महेश परमार हैं।
सचिव में जोधाराम गुर्जर, राजा बघेल, वीरेंद्र द्विवेदी, विकास शर्मा, दर्शन सिंह अंसल, नितिन चतुर्वेदी, मनीष राय, शैलेंद्र लोधी, राकेश यादव, अल्ताफ खान, विक्रम छाबरा बंटी, मदन कुशवाहा, रेखा चौधरी, मंजूलता देवलिया, जगतपाल सिंह, नारायण सिंह गरासिया, राकेश कटारे, रामप्रकाश यादव, उत्तमचंद खटीक, आरके दोगने, मृणाल पंत, हरपाल ठाकुर, विशाल अग्निहोत्री, विभाग बिंदू डागौर, जीतेंद्र सिंह बघेल, राजेंद्र गुर्जर, अशोक राठौर, यूसुफ कड़प्पा, निर्मला कोरी, अंबिका पाठक, राहुल किशन यादव, सचिन यादव, सत्येंद्र फौजदार, अनुराधा सांडगे, रश्मि पवार, विनीत सिंह ठाकुर, आबिद सिद्दीकी, लोकमन कुशवाहा, जयवर्द्धन सिंह, हरदीप सिंह डंग, उदयवीर सिंह औऱ रवींद्र सिंह तोमर दिमनी, ओम नामदेव, दीपू यादव, हिना कांवरे, परम यादव, मनोज अग्रवाल, चेतन यादव, शरद गोयल, हरिओम शर्मा, विमलेंद्र तिवारी, विनोद वासनिक, तरुण भनोत, साजिद अली, तौकिर निजामी, पिंकी मुद्गल, मंजू मिश्रा, रियाज हुसैन, मनीषा शिरोड़कर, रामेश्वर पटेल, मैथिली तिवारी, राजेश चौकसे, सुरेंद्र रघुवंशी, सौरभ शर्मा, अमित दुबे, प्रमोद टंडन, रवींद्र सिंह सेठी, कृष्णा भार्गव, पुनीत चौधरी, अशोक जैन, रिंकू शर्मा, वीरेंद्र मिश्रा, सौरभ सिंह विधायक, हेमंत सोनाने, महेंद्र प्रताप सिंह, अभय दुबे, किजिर मुहम्मद कुरेशी, योगेंद्र सिंह जाट, मनोज चौहान, राजेंद्र प्रसाद सोलंकी, नेवी जैन, और शेख अलीम के नाम हैं। इनके अलावा 28 स्थायी आमंत्रित और 24 विशेष आमंत्रित सदस्यों के नाम भी सूची में शामिल हैं.


text:
पियेले शराब गाँजा ताड़ी हमार पिया मिलले जुवाड़ी-२
तिलक मे बाबुजी जवन जवन दिहलन,
गरदन के हार बेच शराब गाँजा पियलन,
बन्हकी धराईल हुंडा गाड़ी हमार पिया मिलले जुवाड़ी-२
खेत बाड़ी गहना सब दाव पर धराईल,
घारवा दुवार सस्ते मे बिकाईल,
हार गईले तन पर के साड़ी हमार पिया मिलले जुवाड़ी-२
काल्ह तक लोग कहे बड़का घराना,
घरवा मे आज नईखे डगरल दाना,
रोजे उपास रहे हाँड़ि हमार पिया मिलले जुवाड़ी-२
रोंवा-रोंवा जेकर भरल बाटे ऋण से,
चिंता से कहीयो सुती नाही नीन से-२
राशन ना देवे माड़वाड़ी हमार पिया मिलले जुवाड़ी-२
पंचानन्द पिया के तनी समुझा द
नाही त भरत नईहर पहुँचा द
नाही त अकेले धलेम गाड़ी हमार पिया मिलले जुवाड़ी
पियेले शराब गाँजा ताड़ी हमार पिया मिलले जुवाड़ी-२
—भरत शर्मा


text:
हुदहुद चिड़िया के एगो प्रजाति के नाम ह. एह चिड़िया के जिक्र कुरान में आइल बा. हुदहुद के लंबाई करीब तीस सेन्टिमीटर होला. गोड़ बहुते भारी बाकिर छोटहन होला आ एकर पंजा बहुते बरियार होला. आ मुड़ी पर एगो शानदार कलगी रहेला. पोंछ करिया होला जवना में एगो उजर मोट रेघारी उड़त घरी साफे लउकेला. चोंच लमहर आ तनिका टेढ़ होला. अंगरेजी में एह चिड़िया के हूपु (Hoopoe) आ अरबी में हुदहुद कहल जाला जवन एकरा आवाज का चलते रखाइल बा. सीरिया के राजा आ पैगम्बर सोलोमन के प्रिय चिड़ियन में शामिल रहुवे हुदहुद. हालांकि कुछ लोग इहो मानेला कि हुदहुद कवनो चिरई के नाम ना हो के उनकर कवनो कारिन्दा के नाम रहल होई.
साल 2004 का पहिले आवे वाला तूफानन के नाम साल का नाम पर रखात रहे बाकिर ओकरा बाद भारत का पहल पर एगो नया तरीका बना दिहल गइल. अब हिंद महासागर का इलाका में आवे वाला तूफान के नाम बारी बारी से आठ गो देश राखेलें.
अटलांटिक क्षेत्र में अइसन व्यवस्था 1953 से जारी बा. हिंद महासागर षेत्र में नाम राखे के जिम्मा आठ गो देश पर बा जवना में भारत, बांग्लादेश, पाकिस्तान, म्यामांर, मालदीव, श्रीलंका, ओमान आ थाईलैंड बाड़े.
हुदहुद तूफान के नाम राखे के बारी ओमान के रहुवे आ ओमाने हुदहुद नाम दिहलसि. अगिला तूफान के नाम पाकिस्तान राखी आ ओकरा बाद वाला के थाईलैंड.


text:
उत्तराखंड
उत्तराखण्ड भारत की 29 गो राज्यन में से एगो राज्य बाटे। एकर राजधानी देहरादून में स्थित बा। उत्तराखंड पहिले उत्तर प्रदेश क हिस्सा रहे बाकी ९ नवंबर, २००० के एके "उत्तरांचल" की नाँव से एगो अलग राज्य क दर्जा दे दिहल गइल आ इ भारत क २७वाँ राज्य बनल। फिन बाद में एकर नाँव बदल के उत्तरखण्ड कइ दिहल गइल।
क्षेत्रफल की हिसाब से ई भातर क १९वाँ राज्य हवे आ एकर क्षेत्रफल लगभग ५३४८३ वर्ग किमी बाटे, जेवना में ४६०३५ वर्ग किमी एरिया पहाड़ी बा आ ख़ाली ७४४८ वर्ग किमी क्षेत्र मैदानी बाटे। ई एगो लगभग आयत की आकार वाला राज्य बाटे जेवना क सीमा चीन आ चीन की तिब्बत क्षेत्र से, नेपाल से, आ भारतीय राज्यन में हिमाचल प्रदेश आ उत्तर प्रदेश से मिले ला।
बिसयसूची
इतिहास[संपादन]
भूगोल[संपादन]
प्रशासनिक बिभाजन[संपादन]
उत्तरखंड में एह समय १३ गो जिला बाने आ इन्हन के दू गो मंडल में बाँटल जाला। जिला कुल क लिस्ट नीचे दिहल जात बा:
कुमाऊँ मण्डल में छह गो जिला बाटें:[२]:
गढ़वाल मण्डल में सात गो जिला बा:[२]:
- उत्तरकाशी जिला
- चमोली गढ़वाल जिला
- टिहरी गढ़वाल जिला
- देहरादून जिला
- पौड़ी गढ़वाल जिला
- रूद्रप्रयाग जिला
- हरिद्वार जिला
सरकार आ राजनीति[संपादन]
शिक्षा[संपादन]
पर्यटन[संपादन]
संस्कृति[संपादन]
धार्मिक महत्व[संपादन]
संदर्भ[संपादन]
- ↑ "Inequality- adjusted Human Development Index for India’s States-2011". United Nations Development Programme. तारीख 17 July 2012 के उतारल गइल.
- ↑ २.० २.१ आधिकारिक जालस्थल: उत्तराखण्ड सरकार


text:
भोजपुरी स्टार अभिनेत्री रानी चटर्जी के तीन गो बड़हन फिलिम बॉक्स ऑफिस पर धमाल मचावे के तइयारी में बाड़ी सँ. सबसे पहिले आई ‘एक लैला तीन छैला’ जवना में रानी का संगे तीन जने नायक बाड़ें अरविंद अकेला कल्लु, राकेश मिश्रा आ धर्मेश कुमार.
मल्लाह पु्त्र मुकेश सहनी के बनावल एह फिलिम में रानी एक बेर फेरू एक्शन के तड़का लगावत नजर आइल बाड़ी.
दोसरकी फिलिम होखी ‘बिटिया सदा सुहागिन रहऽ’ जवना में रानी चटर्जी भारतीय नारी के भूमिका में बाड़ी. दू गो अउरी फिलिमन में नायिका बाड़ी. एह फिलिमन, ‘हमके दारू नहीं मेहरारू चाहीं’ आ ‘रानी की हुकुमुत’, के शूटिंग चालू बा.
एह फिलिमन से रानी के बहुते उमेद बा कि एहनी के दर्शक खूबे पसंद करीहें.
(प्रशांत-निशांत)


text:
– रामरक्षा मिश्र विमल
(-अबकी 23 सितंबर 2016 के जिउतिया व्रत पड़ल बा. एह मौका पर पहिले से प्रकाशित आलेख कुछ नया चित्र का साथे दुबारा दिहल जात बा. एह चित्रन का साथे विमल जी लिखले बानी कि एह तरह के लेखन आ सामग्रियन के जुटावे आ प्रदर्शित करे के पीछे हमार एकही मतलब रहेला- ओह लोगन तक भोजपुरी संस्कृति के पहुँचावल जे अपना थाती के देखी त एक बार भावुक हो जाई आ अपना बाल-बच्चा के बड़ा उत्साह से अपना भा अपना पुरनियन का अनुभव का साथे जोरिके बताई. काल्हु नेट पर नोनी के सागो खोजला पर लोगन के मिल जाई त हम भोजपुरियन का सङे चिपकल गँवार शब्द के ध्वनि कुछ कमजोर होई.- संपादक)
शास्त्रन में जिउतिया के जीवित्पुत्रिका नाम से जानल जाला. सामान्य रूप से शास्त्रन का अनुसार कुआर (आश्विन) महीना के अन्हरिया (कृष्ण पक्ष) में सप्तमी से रहित अष्टमी के एकर अनुष्ठान कइल जाला.(विशेष स्थिति में शास्त्र-वाणी का हिसाब से निर्णय लियाला.)मेहरारू लोग बेटा खातिर “जिउतिया” से बड़ ब्रत ना मानेलिन. चिरंजीवी संतान खातिर स्त्री लोग एह ब्रत के करेली.
ब्रत के बिधान
जिउतिया के ब्रत निर्जला आ निराहार रहिके कइल जाला. साँझि खा जीवित्पुत्रिका माई के साथ-साथ कुश के राजा जीमूतवाहन के एगो आकृति बना के पूजन कइल जाला. कई गो स्त्री मिलि के एक साथ पूजन करेलिन. अगिला दिन नवमी में अन्न-जल से पारन कइल जाला. जिउतिया के सँझवत के नहा-खा होला, जब नहा-धो के नीके शुद्ध भइला का बादे बिना प्याज-लहसुन के बिल्कुल शाकाहारी सात्विक खाना खाइल जाला. सँझवते के जइ गो लइका रहेले सन तइ गो ओठघन बनावल जाला आ चूल्ही का जरी ओठँघा दिहल जाला. ओठँघवले का कारन ओकर नाँव ओठघन परल.
आजु के दिन के खास सब्जी सतपुतिया होले. नोनी के साग आ मँड़ुआ के रोटिओ आजु खास करके खाइल जाला. खाए से पहिले चिल्हो-सियारो खातिर सतपुतिया के पतई पर खाना धइके बाहर कहीं फेंड़ का नीचे भा छत पर राखि आवल जाला. पारनो का दिन ई काम कइल जाला. अगिला दिन साँझ खा जिउतिया के कथा सुनला का बाद बरियार के पौधा सामने रख के बरती लोग कहेलिन-“ए बरियार त का बरियार, जाके राजा रामचंद्र से कहिहऽ कि फलाना (बेटा के नाँव धइके) के माई खर जिउतिया कइले बाड़ी, गंगा नहइले बाड़ी, दही भात खइले बाड़ी.”
ब्रतकथा
एक बेरि नैमिषारण्य में रहेवाला ऋषि लोग संसार का कल्यान खातिर सूत जी से आग्रह कइले कि कराल कलियुग में लोगन के लइका कइसे दीर्घायु होइहें सन एकर कवनो उपाय बताईं. तब सूत जी कहले कि द्वापरो में ईहे सवाल लेके कुछ महिला लोग गौतम जी के पास गइली तब ऊ द्रौपदी के चर्चा करत आपन बात शुरू कइले. गौतम जी कहले कि रउँवा सभसे हम उहे बात कहबि जवन पहिले से सुनले बानी. जब महाभारत युद्ध के अंत हो गइल त अश्वत्थामा का कारन पुत्रशोक से व्याकुल द्रौपदी अपना सखियन का सङे धौम्य मुनि का पास गइली आ बच्चन के दीर्घायु होखेके उपाय पुछली. धौम्य जी कहलीं- सतयुग में साँच बोलेवाला आ सभके एक आँखि से देखेवाला एगो राजा रहन, जेकर नाम रहे- जीमूतवाहन. एक बेर राजा अपना पत्नी का सङे ससुराल गइल रहन. एक दिन आधा रात खा उनुका कवनो मेहरारू के जोर-जोर से रोवे के आवाज सुनाइल. राजा उनुका पँजरा गइले त देखले कि उनकर बेटा मर चुकल रहे. राजा जब कारन कारन पुछले त ऊ बतवली कि एगो गरुड़ रोज आके गाँव के लइकन के खा जाला. राजा से बर्दाश्त ना भइल. ऊ ओहिजा गइले जहाँ रोज गरुड़ गाँववालन के भेजल एगो लइका के खा जात रहे. अगिला दिन राजा अपनहीं गइले. समय पर गरुड़ अइले आ राजा पर टूट परले. जब उनकर बाँया अंग खा गइले त राजा झट से आपन दहिना अंग गरूड़ का ओरि कऽ दिहले. गरुड़ अचरज में परि गइले, पुछले – तू कवनो देवता हवऽ का ? राजा कहले कि रउरा खइला से मतलब बा नू ? मन भर के खाईं, एह तरह के बातन से का फायदा बा ? गरुड़ राजा से प्रभावित भइले आ उनुका कुल खानदान के बारे में पूछे लगले. राजा बतवले कि हमरा माई के नाँव शैव्या आ बाबूजी के शालिवाहन हऽ आ हमार जन्म सूर्यवंश में भइल बा. राजा आपन नाँव जीमूतवाहन बतवले. गरुड़ राजा के दयालुता पर बड़ा खुश भइले आ कहले कि बर माँगऽ. राजा कहले कि हमरा के इहे बर दीं कि रउँवा जतना प्राणियन के खइले बानी ऊ सभ लोग जिंदा हो जासु आ अब से लोग ज्यादा दिन तक जिंदा रहसु. अतना सुनते गरुड़ अमृत ले आवे खातिर स्वर्ग चलि गइले आ अमृत ले आके सभ हड्डियन पर बरिसवले. सब लइका जी गइले सन. तब ओह खुशी का माहौल में गरुड़ जी राजा के एगो अउरी बरदान दिहले – आजु कुआर (आश्विन) के अन्हरिया (कृष्ण पक्ष) में सप्तमी से रहित अष्टमी बा. आजु तू एहिजा के प्रजा के जीवनदान दिहलऽ, एहसे अब से ई दिन ब्रह्मभाव हो गइल बा. अमृत देके जियावेवाली माई दुर्गा के एगो नाँव जीवित्पुत्रिका हऽ. अब से जवन भी स्त्री आजुके दिन जीवित्पुत्रिका माई के साथ-साथ कुश के “राजा जीमूतवाहन के एगो आकृति” बनाके पूजा करी आ अगिला दिन नवमी में पारन करी, ओकर बंश बढ़त जाई आ फूलत-फलत जाई. द्रौपदी जी धौम्य मुनि से एह ब्रत के बारे में सुनिके अपना सखियन का साथे जाके ई ब्रत कइली.
चिल्हो-सियारो के कथा
गौतम जी कहले कि एह ब्रत का बारे में एगो चिल्ही सुन लेले रहे आ ऊ अपना सखी सियारिन के बतवलसि. दूनो एह ब्रत के कइली सन बाकिर सियारिन से भूखि बर्दाश्त ना भइल, ऊ जाके मांस खा लिहलसि. एकर फल ई भइल कि मरला का बाद दूनो के जनम एकही घर में भइल. सियारिन राजा के जेठ बेटी भइलि आ चिल्ही छोट. बड़की के बियाह काशीराज से आ छोटकी के उनुका मंत्री से भइल. बड़ी जानी के जवन भी संतान होखे ऊ मर जाय आ छोट जानी के बाल-बच्चा सुघर-साघर आ सकुशल. ई देखिके रानी के बहुत जलन होखे, कई बेर त ऊ मंत्री के लइकन के मरवावे के कोशिशो कइली, बाकिर नाकाम रहली. अंत में एक दिन उनकर छोट बहिन उनका के पूर्व जन्म के बात इयाद करवली. रानी बहुत पवित्रता का साथ एह ब्रत के कइली आ ब्रत का प्रभाव से उनकर संतान जीवित रहे लगली सन. उनकर कई गो बेटा बड़ होके बड़े-बड़े राजा भइले सन. सूतजी कहलीं कि जवने स्त्री चिरंजीवी संतान चाहत होखे ऊ विधिपूर्वक एह ब्रत के जरूर करे.
Share this:


text:
– ओ. पी. सिंह
मंगल का दिने मोदीजी फेरू एगो सर्जिकल स्ट्राइक मार दिहलें आ अबकी के हमला सीधे देश का हर घर, हर परिवार पर हो गइल. अबकी केहु के सबुतो माँगे के जरुरत ना पड़ल काहे कि हर घर के देवीजी लोग एह हमला से परेशान हो गइल बाड़ी. हमला त कइल गइल चोरी का धन पर, बाकि जौ का साथे घुनो पिसा गइल. चोरी क धन त आगा पाछा निकलीत, चोरउका के धन सबले पहिले निकल आइल. मोदी जी त कबो पर परिवार में ठीक से रहलन ना, बिआहो भइल त यशोदा के यशोधरा बना दिहलन. बेचारी के कबो मौके ना मिलल चोरउका बिटोरे के.
चोरी का धन प चोरो आपन हक ना माने, ओकरो मालूम होला कि ई अपराध के कमाई ह, बाकि चोरउका के धन पर बाकायदा हक मानेली मेहरारू लोग. एक तरह से ई परम्परा से चलत आइल हक ह ओह लोग के. आ जब कबो परिवार पर अचके में जरुरत आ पड़ेला त ई धन अमृत बनि के सामने आ जाला. हमरा याद बा लइकाईं में जब कबो बड़का बाबूजी के अचके में कुछ रुपिया के जरूरत आ पड़े त हमरा के एह काम प लगा दिहल करीं. आ हमहुं माई, चाची, भउजाई लोग का लगे से चोरउका के ई धन बटोर के बाबूजी के समस्या हल करा देत रहीं. बस ई ना बतावत रहीं कि केकरा से कतना मिलल बा. आ बाद में बड़का बाबूजी से ले के सबका के लवटा देत रहीं.
मोदी जी जब पाँच सौ आ हजार के नोट बन्द करे के एलान क दिहलन त कारोबारी आ कालाबाजारी चिन्ता फिकिर में डूब गइलन. आ साथे परेशान हो उठली गृहलक्ष्मी लोग. संयुक्त परिवार त गिनले चुनल रहि गइल बाड़ी सँ. अधिका परिवार एकल परिवारे रहि गइल बाड़ें. एह व्यवस्था में चोरउका के धन लुकावल संभव ना रहला का चलते सबके अपना एह धन के खुलासा करे के पड़ गइल. सोनारो का लगे जाए के मौका ना रहि गइल रहुवे. काहे कि एलान ओह बेरा भइल जब ई लोग चुल्हा चउका में अझूराइल रहल. चोरउका के एह अर्थ व्यवस्था के समुझे में नीमन नीमन अर्थशास्त्री चकरा जइहें. ई अर्थ व्यवस्था संकट के ओइसनो घड़ी में काम आ जात रहल जब बैंक आ एटीएम के सुविधा मिले क संभावनो ना रहत रहल.
एह चोरउका के धन का अलावे घर का मुखिया लगे कुछ लुकावल धन रहेला जवन एडमिशन करावे के समय कामे आवे. एडमिशन चाहे स्कूल कॉलेज में करावे के होखे भा अस्पताल में.
कोढ़ में खाज करत सगरी बैंकन आ एटीएमनो के बंद करा दिहल गइल आ अगिला दिने के आपाधापी के अनुभव अब से सौटकिया में एह धन के राखे ला मजबूर करा दी. दूध के जरल लोग अब मट्ठो फूंक के पीयल करी. का जाने कब नयका दू हजारी नोटो बन्द हो जाव.
आम जनता एह एलान के करिया धन पर सर्जिकल स्ट्राइक के नाम दे दिहलसि बाकि मोटका माल धइले लोग के सरापल देखल बनत बा. एगो अपवाद छोड़ कवनो बड़का नेता एह मुद्दा पर खुल के विरोध ना कइले. काहे कि सभे जानत बा कि विरोध कइला क मतलब जनता का बीच गलत सनेसा चहुँपल होखी. जनता जानत बिया कि अचके भइल एह एलान से जाली नोट के कारोबारी, बम इंडस्ट्री क कारोबारी, आ आतंकियन के त धंधे चउपट हो गइल बा. एह माहौल में एह फैसला क विरोध कइला क मतलब आपन छवि अपने खराब कइल हो जाई.
सोशल मीडिया त अतना गह गह बा कि पूछीं मत. ओकरा लागत बा कि नीमनका दिन आखिर आइये गइल. जेल खोल दीं बाकि कैदी ना भगीहें आ अब तिजारी खोल के राखीं तबो डकैत ना ले जइहें. अफसोस बा त बस ओह लोग के जे 30 सितम्बर वाली ट्रेन छोड़ दीहल. ओह दिन पैंतालिसे फीसदी देबे के रहुवे आ अब नब्बे फीसदी देबे के पड़ी. अलगा बाति बा कि अनुभव इहे बतावेला कि अगलगी में कुकुर ना जरऽ सँ.


text:
भारत में भोजपुरी पत्रकारिता में आपन ठसक राखे वाला मनोज श्रीवास्तव के भोजपुरी में कइल बढ़िया काम ला मॉरीशस सरकार कर्मयोगी सम्मान से सम्मानित कइलसि.
29 अक्टूबर से 5 नवंबर ले मॉरीशस में चलल अंतराष्ट्रीय भोजपुरी सम्मेलन में मनोज श्रीवास्तव के एह सम्मान खातिर खास क के बोलवले रहुवे मारीशस सरकार. भोजपुरी संसार पत्रिका के समन्वयक रहल भोजपुरिया गुरु मनोज श्रीवास्तव समेत अउरिओ अनेके पत्रकारन के सम्मानित कइलसि मारीशस सरकार.
मनोज श्रीवास्वत एह सम्मेलन मेंं आपन शोधपत्र प्रस्तुत कइलन.
हप्ता भर चलल एह आयोजन में भोजपुरी साहित्य, कला आ संस्कृति के धूम रहल.
(मधुप कुमार)


text:
दिमाग में अगिला बतकुच्चन के ताना बानबुनत जात रहनी तबले रमचेलवा भेंटा गइल. देखते पूछलसि, ए बतकुचन, बतावऽ धरमपत्नी त होला बाकिर धरमपति काहे ना होखे. बूझ गइनी कि बाबा लस्टमानंद से कुछ सीख के आइल बा आ उनुके कहल बात पर हमरा के अजमावल चाहत बा. अब बाबा ठहरले एकबाल वाला आदमी. एकबाली माने प्रतापी लोग का लगे कई-कई गो पत्नी होली सँ. ओहिमें कुछ धरमपत्नी होली सँ आ कुछ महज पत्नी. बाकी लोग का लगे त बस एके गो पत्नी होले आ ओकरा के धरमपत्नी कहसु भा अर्धांगिनी उनकर मरजी. बाकिर जहाँ ले पति के सवाल बा त पति ओकरा के जेकरा में केहू के पत होखो. भर सभा के पत बा त सभापति, जेकरा में अधिकारन के पत बा से अधिपति. पति महज कवनो मेहरारू के मरदे के ना कहल जाव. पति मालिको के कहल जाला आ पति होखला के स्थिति खातिर शब्द होला पत्य. अधिकार के पति आधिपत्य वाला होला. त जे पत राखे से पति. पत माने भरोसा, इज्जत, प्रतिष्ठा, विश्वास. आ अइसन नइखे कि पतिए लोग का लगे अनेके पत्नी होखेली सँ. कबो कबो एके औरत के कईगो पति होखेलें. कुछ का बारे में लोग जान जाला आ कुछ का बारे में पता ना रहे. जइसे कि द्रोपदी का बारे में त सभे जानल कि उनकर पाँच गो पति बाकिर कुन्ती का बारे में चरचा कमे होला कि उनकर कव गो पति अलग-अलग समय में रहले. कर्ण त बिआहो का पहिले पैदा भइल रहुवे बाकिर युद्धिष्ठिर, भीम, अर्जुन, नकुल-सहदेव के बाप का एके जाना रहले? केहू धर्मराज के बेटा, त केहू पवनदेव के, एक जने इन्द्रके पुत्र त जुड़वाँ नकुल-सहदेव अश्विनी कुमार के.
छोड़ीं, बात बढ़ी त जगहे-जगहा महाभारत होखे लागी. एही से लोग घर में महाभारत ना राखे ना ओकर पाठ होखेला. बात बहक गइल त पीछे लवटत बानी. धरमपत्नी आ पत्नी के चरचा खातिर तनी फूहड़ होखीं त कह सकीले कि जहाँ पतन होखे उ पत्नी आ जहाँ एकरा खातिर बाकायदा धार्मिक अनुष्ठान क के बनावल जाव ऊ धरमपत्नी. याद बा नू बाप-बेटा वाला बात. बाप वाप: से बनल ह. माने कि बोवे वाला बाप. त जे पतन करावे से पत्नी. त हमरा हिसाब से पत्नी आ धर्मपत्नी अलग-अलग होलीं आ पति चूंकि एके गो के कहल जाला त धर्मपति के सवाले ना उठे. बहुपतित्व वाला समाज में सगरी पति धर्मपतिए होलें से ओहिजो धर्मपति कहला के जरूरत ना पड़े.
अब रमचेलवा का बात पर याद पड़ल कि हमरा दिमाग में करमसाँढ़ शब्द घनघनात रहुवे ओह बेरा. सोचत रहनी कि अगिला बतकुच्चन करमजरू आ करमसाँढ़ ले के लिख मारीं. अब कहे खातिर कहल जाव कि करमसांढ़ त कहाला करमगाय काहे ना होखे. त गाय के करमे का. ऊ त वइसहीं उदारता के प्रतीक होले. केहू बहुते सिधवा होखे त कहल जाला कि बेचारा गाय जस ह जेने मन करे तेने हाँक दीं. बाकिर साँढ़ का बारे में अइसन ना कहाव. ऊ त छुट्टा घुमेला आ ओकरा पारंपरिक हक मिलल बा जवना खेत में मन करे मुँह मार देबे के. साँढ़ पोसुआ ना होखऽ सँ. करमसाँढ़ ओकरा के कहल जाला जे साँढ़ त बड़ले बा करमो के धनी बा. जेकरा चारो ओर हरियरिए भेंटाव. आ करमजरू ऊ जेकर भाग्य खराब हो गइल होखे. ऊ बेचारा भा बेचारी नीमनो काम करे चली त मामिला बिगड़ जाई. बाकिर करमसाँढ़ के बिना कवनो मेहनत उपज भेंटात जाला. जइसे कि दुनिया भर में कच्चा तेल के दाम गिरत जाव आ देश में डीजल पेट्रोल के दाम घटत जाव त कहल जा सकेला कि शासक करमसाँढ़ बा. मजा के बात बा कि एह बीचे सरकार लगातार आपन टैक्स बढ़ावतो चलत बिया आ लोग के पतो नइखे चलत. आ एगो करमजरू बावे बेचारा. जहँ जहँ चरण डालेला तहवें बंटाधार हो जाला. उनुका ला त रहीम बाबा के दोहा दोहरा सकीलें कि, रहिमन चुप ह्वै बैठिए देखि दिनन के फेर, जब नीके दिन आइहें, बनत न लगीहें देर. त बबुआ घबड़ो जन, तोरो दिन लवटी.


text:
- प्रधानमंत्री नरेंद्र मोदी के ‘मेक इन इंडिया’ के आगा बढ़ावत राष्ट्रपति प्रणव मुखर्जी नार्वे के निवेशकन से भारत के नया नीतियन के भरपूर फायदा लेबे के नेवता दिहले.
- अमेरिका के अदालत में वीजा धोखाधडी के मामिला में अझूराइल भारत के राजनयिक देवयानी खोबरागडे विदेश मंत्रालय से बिना अनुमति के एगो टीवी चैनल के साक्षात्कार देके अपना ला अउरी मुश्किल खड़ा कर लेले बाड़ी.
- नेशनल डेयरी डेवलपमेंट बोर्ड के अध्यक्ष टी नंद कुमार कहलन कि दूध उत्पादन का मामिला में बिहार के बेंवत दुगुना तिगुना हो सकेला आ जल्दिए बिहार देश में दूध उत्पादन करे वालन में तिसरका जगहा आ जाई.
- अन्तर्राष्ट्रीय बाजार में कच्च तेल के कीमत में आइल गिरावट फायदा आम जनता के देत आजु रात से पेट्रोल के दाम में एक रूपिया प्रति लीटर के कमी कर दिहल गइल बा. मंगल के अधरतिया से ई नयका दर लागू हो जाई. मोदी सरकार अइला का बाद ई लगातार पाँचवा बार पेट्रोल के दाम घटावल गइल बा.
- इंडियन ऑयल कॉर्पोरेशन लिमिटेड के टीम भारत पेट्रोलियम के मंगल का दिने 5-2 से हराके पहिलका अखिल भारतीय हाॅकी टूर्नामेंट – बेंगलुरु कप के फाइनल में जगह बना लिहलसि.
- यूपी से गुजरे वाला प्रमुख नेशनल हाईवे पर हर चालीस किलोमीटर का दूरी पर एक एक गो ट्राफिक थाना खोली यूपी सरकार. शुरुआत मथुरा से चंदौली का बीच कइल जाई. हर थाना के पेट्रोलिंग वाहन आ लैपटाप दिहल जाई.
- उत्तर प्रदेश के 16 छात्र 24 अक्टूबर के अमेरिका में नासा के 12 दिन के शैक्षिक यात्रा पर रवाना होखत बाड़े. ई लोग 4 नवंबर के वापिस लवटी.
- सिविल सेवा के प्रारंभिक परीक्षा के परिणाम आजु मंगल के घोषित क दिहल गइल. एकरा के यूपीएससी के वेबसाइट पर देखल जा सकेला.
- राष्ट्रीय राजधानी के जवाहर लाल नेहरू स्टेडियम में मंगल का दिने भइल डायनामोज एफसी आ एफसी पुणे सिटी के बीच के इंडियन सुपर लीग फुटबाल मैच बरोबरी पर छूटल.
- बिहार सरकार विकास मित्रन के मानदेय एक हजार रूपया प्रतिमाह बढ़वला का साथ ही ओह लोग के कुछ अउरियो सुविधा देबे के फैसला कइलसि.
- बिहार के मुख्यमंत्री जीतन राम माँझी बुध 15 अक्टूबर के रोहतास में दुर्गावति जलाशय परियोजना के उद्घाटन करीहें. एह मौका पर नीतीशो कुमार मौजूद रहींहे.
- पटना उच्च न्यायालय पटना के पुलिस उपाधीक्षक (विधि-व्यवस्था) ममता कल्याणी के अदालत के आदेश के अवमानना के दोषी मान लिहलसि. सजा तय करे खातिर सुनवाई 10 नवम्बर के कइल जाई.
- अखिल भारतीय महिला बीसबीसा क्रिकेट टूर्नामेंट के पहिला मैच में आजु चंडीगढ़ के टीम उत्तर प्रदेश के टीम के आठ विकेट से हरा दिहलसि.
- हिन्द महासागर में के एगो अफ्रीकी देश कोमोरोस एह बात से इन्कार करत बा कि उ आतंकवादी संगठन इस्लामिक स्टेट के आपन एगो टापू बेच दिहले बावे.
- महाराष्ट्र के मुख्यमंत्री रहल पृथ्वीराज चव्हाण एह बात के एक तरह से सकार लिहलन कि आदर्श घोटाला में पहिले मुख्यमंत्री रहल अशोक चव्हाण आ विलासराव देशमुख शामिल रहले आ ओह लोग का खिलाफ कुछ कइला से कांग्रेस के नुकसान हो जाइत. हालांकि बाद में जब बात के बहुते चरचा होखे लागल त पृथ्वीराज चव्हाण आपन कहल बात से मुकर गइलन.
- तेल मँगवावे वालन आ बैंकन के डालर खरीददारी का चलते अंतरबैंकिंग मुद्रा बाजार में रुपिया के दाम में 31 पइसा के बड़हन गिरावट दर्ज भइल. आजु डालर के दाम 61.41 रुपिया तय कइलसि रिजर्व बैँक.
- जम्मू कश्मीर के मुख्यमंत्री उमर अब्दुल्ला आजु कहलन कि हाल के बाढ़ का बाद से कश्मीर के लोग के जिनिगी अबहियों सरिहाइल नइखे आ एह हालात में विधानसभा चुनाव करावे ला ई सही समय ना होखी.
- महाराष्ट्र के पूणे में शिरूर के लगे वायुसेना के एगो सुखोई सु-30 विमान आजु दुपहरिया में गिर गइल. हालांकि पायलट आ को पायलट के जान बाच गइल बा.
- पंजाब सरकार भाजपा नेता नवजोत सिंह सिद्धू के आलोचना से नाराज हो के उनुका के दिहल वाई श्रेणी के सुरक्षा आजु वापिस ले लिहलसि.
- लखनऊ में चलत राष्ट्रीय स्वयं सेवक संघ के नीति निर्धारक सर्वोच्च संस्था अखिल भारतीय कार्यकारी मंडल के बइठका में हिन्दुत्व के अउरी असरदार बनावे खातिर तौर तरीका पर विचार मथात बा.
- झारखंड प्रदेश कांग्रेस झारखंड में संस्कृत विश्वविद्यालय बनावे के माँग कइलसि प्रदेश सरकार से.
- उद्योग संगठनन के कहना बा कि खुदरा महंगाई अबले के सबसे निचला स्तर आ थोक महंगाई के पांच साल के निचला स्तर पर अइला का बाद रिजर्व बैंक के चाहीं कि ब्याज दर में कटौती करे जेहसे विकास के रफ्तार मिल सको.
- ‘बहत गंगा’ में हाथ धोवे खातिर उत्तर प्रदेश सरकारो गंगा सफाई खातिर अभियान चलावे के फैसला करत गंगा के प्रदूषण मुक्त बनावे ला ‘गंगा सेल’ बनवलसि.
- खेलन के बढ़ावा देबे ला पीएम मोदी अउरी 450 करोड़ रुपिया के अनुदान राशि दिहले. ई बात खेल मंत्री सर्वानंद सोनोवाल मंगल का दिने बतवले.
- हुदहुद तूफान से नुकसान उठवले आंध्र प्रदेश खातिर बतौर अंतरिम राहत 1,000 करोड़ रुपिया के पैकेज देबे के एलान कइलन पीएम नरेन्द्र मोदी.
- उत्तर प्रदेश सरकार राज्य के सहकारी बैंकन के कर्मचारियन के दीपावली पर बोनस के मंजूरी दिहलसि आ ई लोग त्योहार अगि्रमो ले सकेला.
- गोवा कांग्रेस उपाध्यक्ष मीडिया से निहोरा कइलन कि कांग्रेसी नेता लोग के आपसी झगड़ा के देखावल सुनावल बतावल बन्द करसु. नेतो लोग से कहलन कि आपसी झगड़ा के बात मीडिया से मत करसु.
- पीएम नरेंद्र मोदी आजु मंगल का दिने 17वां एशियाई खेल में पदक जीते वाला खिलाड़ियन के सम्मान करत कहलें कि खिलाड़ी पदक जीत के देशवासियन के मान बढ़ावेले.
- बिहार के गोपालगंज जिला के एगो सरकारी स्कूल के सातवीं में पढ़े वाली लड़िकी से बगल में चाय बेचे वाला एगो दुकानदार महीनन से यौन शोषण करत रहुवे. लड़िकी के गभिनइला का बाद एकर खुलासा भइल बा.
- गुजरात के खिलाड़ी अक्षर पटेल के वेस्टइंडीज का साथ होखे वाला अगिला दू गो एकदिना मैच खातिर 15 खिलाड़ियन के टीम में शामिल क लिहल गइल बा.
- अतवार का दिने आंध्र प्रदेश का तट पर तबाही मचावे आइल चक्रवाती तूफान हुदहुद से भारतीय नौसेना के नाहियो त 2,000 करोड़ रुपिया के नुकसान भइल बा.
- उत्तर प्रदेश के देवरिया जिला में सदर कोतवाली इलाका में रेल पटरी पर आजु एगो डाक्टर के क्षत विक्षत लाश मिलल बा.
- बिहार के नालंदा जिला में सरकारी सहायता पावे वाला एगो मदरसा लड़िकियन के दाखिला पर रोक लगा दिहले बा काहे कि मजहब एकर इजाजत ना देव कि लड़िकी लड़िकन का साथे पढ़ऽ सँ.
- उत्तर प्रदेश में जौनपुर जिला के सरायख्वाजा इलाका में एगो प्रेमी जोड़ा के लाश गाछ पर लटकल मिलला का बाद सनसनी पसर गइल बा.
- जेएनयू आजु जहरभरलन के अड्डा बन के रह गइल बा. कबो माँ दुर्गा के सरेआम अपमान, त कबो गऊ माँस के पार्टी, त कबो असुरन के सम्मान. विहिप एह बात के शिकायत करत विश्वविद्यालय प्रशासन से ई सब रोके के कहलसि.
- बिहार में सारण जिला के अवतार नगर इलाका के गाँव मखदुमपुर के लोग नाजायज शराब बनावे वालन पर रोक लगावे खातिर आजु सबेरे थाना के घेराव कइले आ छपरा पटना मेनरोड के जाम क दिहले.
- मायावती सरकार का समय बनल गंगा एक्सप्रेस योजना में थोड़ बहुत सुधार क के अखिलेश यादव सरकार शुरु करे के फैसला लिहलसि.
- उत्तर प्रदेश में मथुरा के पंडित दीनदयाल उपाध्याय पशुचिकित्सा विज्ञान विश्वविद्यालय आ गो अनुसंधान संस्थान उत्तर भारत में मिले वाली देशी गायन के नस्ल के संवर्धन आ संरक्षण के काम करी.
- इंडियन सुपर लीग के दुसरका मैच में सोमार का दिने जॉन अब्राहम के टीम नॉर्थईस्ट युनाइटेड एफसी सचिन तेंदुलकर के टीम केरला ब्लास्टर्स एफसी के 1-0 से हरा दिहलसि.
आरा, बलिया, छपरा, देवरिया, सिवान, गोपालगंज. सासाराम, रोहतास, बक्सर, कैमूर, पूर्वी चंपारण, पश्चिमी चंपारण, गाजीपुर, मऊ, गोरखपुर, चंदौली, भदोही, वाराणसी, मोतिहारी, बेतिया, जौनपुर वगैरह भोजपुरिया इलाका के खबर भोजपुरी में पढ़े ला टटका खबर पर जाईं
टटको में टटका आज के खबर पढ़ीं…..


text:
– जयंती पांडेय
दू दिन पहिले पत्रकार अजीत दूबे जी भेंटइले. बड़ा सज्जन आदमी. कहले, जानऽ जा बाबा लस्टमानंद कि पपीता के पतई के रस पियला से डेंगू जइसन बेमारी भाग जाला. बाबा अचरज में पड़ले. तले संगे खड़ा रामचेला कहले, अजीत बाबा ठीके बोलऽतारे. हमहुं सुनले बानी कि बकरी के चार चम्मच दूध में पपीता के रस मिला के पियला से डेंगू जरि सोर से खतम हो जाई.
अब लस्टमानंद का करस. दूनू ओर दू जाना आ दुनू जाना डेंगू के दवा बतावऽता लोग. बाबा कहले, भाई हम त सोचले रहनी कि दिवाली में त पड़ाका के आवाज से डेरा के मच्छड़ भाग गइल होहिहें सन. इहां त अबले बाड़े सन आ लोग दवा ले के घुमऽता.
अब बाबा के इयाद परल कि अखबारनो में निकलल रहे कि बकरी के दूध से डेंगू ठीक हो जा ता. अचानक बकरी के दूध के दाम चढ़ गइल रहे. डाक्टर हरान, कि ऊ का करे डेंगू के दवा पर काम करे कि बकरी के दूध पर. काल्हु ले जवना बकरी के लोग चिकधन कहे, जेकर कवनो अवकात ना रहे ऊ आज फरका खड़ा मुस्किया तिया. आजादी के लड़ाई के समय गांधी बाबा बकरी के शान शौकत बनवले रहले, ओकर दूध पी के अंगरेजन के लतियवले रहले. उनका गइला के बाद त बकरिया के शाने ओरा गइल. आज त लोग बकरी के दूध पीयल छोड़ दिहले बा. बकरी जवान लोग के ना मार सके आ लईकन के ठुनिया देले त लोग ओकरा के चुरइल कहेला. गाय त उठा के पटकियो देले तबो लोग गउ माता कहेला. तबले सामने से पांड़े जी के बकरिया आ गइल. बाबा के बुझाइल ऊ बड़ा दुखी बिया.
एकरा बाद बात खतम हो गइल. रात में बाबा सुतले त ऊ बकरिये उनका मन में घूमत रहे. सुतले त सपना देखऽतारे कि बकरिया डेंगू के मच्छड़ से भेंट कइले बिया. ऊ मच्छड़वा से कहतिया कि ई आदमी लोग हमनी के कदर कबहुओ ना करी. जे करे के होई हमनिये के करे के होई. ई लोग त तहरा के माटी के तेल डाल के जरा दी, दवाई छिरिकवा के भगा दी चाहे ‘आल आउट’ लगा के आउट क दी. हमार हाल त अउरी खराब बा. लोग घास पात आगे बिग के दूह ले ला. हमरा सामने हमरा बच्चा सब के काट के खा जाला. छोट लईकन के दवा के रूप में हमरे दूध पियावेला आ गाय के माता कहि के बोलावेला लोग. अब बतावऽ डेंगू मच्छड़ राजा ई बेइज्जती कबले बर्दाश्त कइल जाउ.
मच्छड़ राजा वचन दिहले कि जा, बकरी बहिन जब जब ई आदमी हमरा हाथे लागी तब तब एकरा के छठी के दूध ना तहार दूध इयाद करवा देब. अभी अतने बात भइल कि बाबा लस्टमानंद के नींद टूट गइल. सबेर हो गइल रहे. राम चरन के रेडियो पर खबर आवत रहे कि देश के कई भाग में डेंगू फइल गइल बा. लोग कहऽता कि बकरी के दूध से एकर इलाज हो रहल बा. बकरी के दूध कई जगह पचास रुपया पउवा बिका रहल बा. लोग बकरी पोसे के सोच रहल बा. बकरी आपन इज्जत लवटत देख के बगल में खड़ा मेमियात रहे.
जयंती पांडेय दिल्ली विश्वविद्यालय से इतिहास में एम.ए. हईं आ कोलकाता, पटना, रांची, भुवनेश्वर से प्रकाशित सन्मार्ग अखबार में भोजपुरी व्यंग्य स्तंभ “लस्टम पस्टम” के नियमित लेखिका हईं. एकरा अलावे कई गो दोसरो पत्र-पत्रिकायन में हिंदी भा अंग्रेजी में आलेख प्रकाशित होत रहेला. बिहार के सिवान जिला के खुदरा गांव के बहू जयंती आजुकाल्हु कोलकाता में रहीलें.


text:
भोजपुरिया गायकी के सिरमौर आ भोजपुरी सुपर स्टार पवन सिंह अब मशहूर भोजपुरी गायक आ पुरबी के जनक कवि महेंदर मिसिर के गाना ले के एगो ऑडियो एल्बम बनावे आ ओकरा के दुनिया के कोना कोना चहुँपावे के बीड़ा उठवले बाड़न.
जान जाईं जे भोजपुरी गवनई में बढ़त फूहड़पन का खिलाफ पिछला दिने पवन सिंह एलान कइले बाड़न कि अबसे उ ओह फिलिमन ला काम ना करीहें जवना में फूहड़ गाना आ सीन होखी. एही कड़ी में अब उ साफ सुथरा आ गीतन के बढ़ावा देबे के फैसला कइले बाड़न. पवन के कहना बा कि जब ले लोग के नीमन गाना सुने आ पसंद करे के मौका ना दिहल जाई तबले फूहड़ गीतन के बाजार तुड़ल संभव ना हो पाई.
आशा कइल जाव कि देश दुनिया में पसरल भोजपुरी समाज पवन सिंह के एह कोशिश के सफल बनाई. आ एगो नया शुरुआत हो सकी भोजपुरी गवनई में.
(संजय भूषण पटियाला)


text:
– डॅा० जयकान्त सिंह ‘जय’
के रे जनम दिहलें, के रे करम लिखलें
कवन राजा आगम जनावेलें हो राम ।।
ब्रम्हाजी जनम दिहलें, उहे रे करम लिखलें,
जम राजा आगम जनावेलें हो राम।।
माई-बाप घेरले बाड़े मुँहवा निरेखत बाड़ें
हंस के उड़लका केहू ना देखेलें हो राम।।
हंसराज उड़ल जालें मंदिर निरेखत जालें
एही रे मंदिरवा अगिया लागिनु हो राम।।
एही रे मंदिरवा में कता सुख पवनीं हो
ओही रे मंदिरवा अगिया लागेला हो राम।।
(2)
सगरी उमिरिया सिराइल हो,
हमरा कुछो ना बुझाइल।
जोतत कोरत, बोअत काटत,
सब दिन रात ओराइल हो।। हमरा….
कुटत पीसत, बाँटत भोगत,
अबले ना अधम अघाइल हो।। हमरा-
हीरा रतन धन साधु ले अइलें,
हाय, मोरा कुछु ना किनाइल हो।। हमरा….
लोग कहे अब पार उतर जा,
हम तीरे ठार्हे लजाइल हो ।। हमरा…
ट्वीटर हैण्डल : @jaikantsinghjai
https://twitter.com/jaikantsinghjai


text:
पिछला दिने 23 नवंबर के दिल्ली के पालम में बोलावल गइल भोजपुरी कविता गोष्ठी के अध्यक्षता करत डा॰ गोरख प्रसाद मस्ताना जब आपन पंक्ति सुनवनी कि,
राजघाट पर गीता कुरान लेके जे किरिया खाई
उहे लोग सत्ता पाई, उहे लोग सता पाई !
त सभे लोग वाह वाह कर उठल आ कविता गोष्ठी के मचान अउरी ऊँच हो गइल.
त नवल किशोर निशांत के कविता में भ्रूण हत्या रोके के गोहार ‘हमहूँ दिलवे के टुकड़ा तोहार ऐ मइया’ सुन के माहौल भावुक बन गइल.
गोष्ठी में डा॰ गोरख प्रसाद मस्ताना के भोजपुरी खंडकाव्य ‘एकलव्य’ पर बोलत रमेश कुमार सिंह कहलन कि एह खंड काव्य में मस्ताना जी जवन नजरिया पेश कइले बानी तवन हिंदीए ना दोसरो भाषा में बमुश्किले भेंटाई.
डिफेंडर पत्रिका के संपादक धनञ्जय कुमार सिंह एह गोष्ठी में जानकारी बँटले कि अब उनकर पत्रिका डिफेंडर भोजपुरीओ में अलग से निकलल करी. कहलन कि उनकर एगो सपना एह तरह पूरा होखे जात बा.
लोक सभा में अधिकारी आ हिंदी, मगही के विद्वान उपेन्द्र नाथ भोजपुरी संस्था से जुड़ल लोगन से निहोरा कइलन कि भोजपुरी के संवैधानिक मान्यता दिआवे खातिर सभे मिल के काम करे ना कि अलग-अलग आपन निजी प्रचार-राग से जुड़ल रह के.
भोजपुरी रंगमच के लोकप्रिय नाम संजय ऋतुराज गोष्ठी में आपन भोजपुरी हास्य व्यंग कविता सुना के सभके हँसा दिहलन.
गोष्ठी के संचालन संतोष कुमार कइलन आ आपन दू गो नया भोजपुरी कवितो सुनवलन ‘गरीबी’ आ ‘जननायक’
भाषानुवादक राजेश कुमार ओझा के कहना रहे कि भोजपुरी के बढ़न्ती से हिंदी कमजोर ना होखी बलुक अउरी मजबूते होई.
एह गोष्ठी में तीन गो भोजपुरी पत्रिकन के विमोचन भइल. ई रहली सँ भोजपुरी, इंग्लिश आ हिंदी भोजपुरी के पत्रिका ‘भोजपुरी ज़िन्दगी’ (संपादक – संतोष कुमार), डिफेंडर (संपादक – धनञ्जय कुमार सिंह), आ ठेठ भोजपुरी पत्रिका ‘लकीर’ ( जमशेदपुर से – सम्पादक – गंगा प्रसाद अरुण) .
गोष्ठी में एकमत से फैसला भइल कि संविधान के अठवीं अनुसूची में भोजपुरी के शामिल करावे ला प्रधानमंत्री समेत मंत्रियन आ सांसदन के चिट्ठी लिखल जाव जेहसे संसद के शीतकालीन सत्र में भोजपुरी से जुडल बिल पास हो सके.
एह गोष्ठी में ‘प्रवासी शक्ति’ पत्रिका से राज कुमार, ‘पुरवैया’ से सचिव नागेन्द्र सिंह, क्षितिज, हर्ष, रंजू, योगेश कुमार, भाई बी के सिंह ( संचालक – श्री ज्ञान गंगोंत्री विकास संस्था) वगैरह लोग शामिल रहल.
कार्यक्रम के समापन ‘पुरवैया’ संस्था के प्रेसिडेंट राजदीप सिकदर के धन्यवाद ज्ञापन से भइल.
(हिंदी में मिलल रिपोर्ट के भोजपुरी अनुवाद)


text:
ज्योतिष के अनुसार अगर रउवा कउनो बढ़िया काम के खातिर घर से निकल बानी त ओह दिन के हिसाब से जतरा के उपाय कइला से काम जल्दी होला आ, वो काम में सफलता जाल्दी मिलेला। त आयीं हफ्ता के सातो दिन के जतरा के उपाय के जानल जाव।
दिन के हिसाब से जतरा के उपाय
सोमार (सोमवार) के जतरा:
अगर रउवा सोमार के कउनो जरूरी काम प घर से निकलत बानी त शीशा आपन चेहरा देख के जरूर निकली, काम जरूर सफल होइ।
मंगर (मंगलवार) के जतरा:
मंगर (मंगलवार) के आपन काम सफल बनावे खातिर, घर से निकले के बेरा कुछ मीठ जरूर खायीं, बेसन के लड्डू आ मिठा (गुड़) सबसे बढ़िया मानल जाला।
बुध (बुधवार) के जतरा:
बुध के दिन जतरा बनावे खातिर धनिया के पतई चबा के निकलीं, जतरा बन जाइ।
बियफे (गुरुवार) के जतरा:
अगर रउवा बियफे के कउनो जरूरी काम प घर से निकलत बानी त पियरका सरसो के दू चार गो दाना मुँह में डाल के निकलीं। जतरा बनले बनल बा!
सुक (शुक्रवार) के जतरा:
लक्ष्मी जी के उजर चीज बड़ा पसंद बा आ दूध से बनल चीजन के भोग लगवला से लक्ष्मी माई जल्दी खुश होली, येही से सुक के दही खा के निकलल शुभ मानल जाला आ जतरा ठीक रहेला।
सनिचर (शनिवार) के जतरा:
अगर रउवा सनिचर के कउनो जरूरी काम प घर से निकलत बानी भा ओह दिन के सफल बनावे के चाहत तानी त आदी (अदरक) आ घीऊ (घी) खा के निकलीं।
एतवार (रविवार) के जतरा:
एतवार के जतरा प निकलत बानी त पान के पतई साथे राख के जतरा प निकलीं


text:
देवरिया जिला के गोपालपुर गाँव में 1 मई 2014 के प्रभाकर पांडेय के सुपुत्र चि. प्रभात आ दिवाकर पांडेय के सुपुत्र चि. राज के जनेऊ संस्कार करावल गइल..
एह मौका पर भजन संध्या के आयोजनो भइल रहे जवना में मशहूर लोकगायक राकेश श्रीवास्तव, गायिका अमिता जी आ उनकर सहयोगी लोग संगीत प्रस्तुत कइल.
(खबर मेल में बहुत पहिले आइल रहुवे बाकिर हम देख ना सकनी. एह चलते देरे से सही बाकिर प्रकाशित कइल जात बा. आशा बा रउरो सभे अपना पारिवारिक समारोहन के जानकारी एही तरह सभका से बाॅटब. – संपादक.
एह तरह के खबर देबे ला contact@bhojpurika.com पर ईमेल करीं सभे.)


text:
प्रियांसी मूविज के बैनर में बनत भोजपुरी फिलिम ’दिल भईल दिवाना तोहरा प्यार में’ के शूटिंग पिछला दिने मुंबई गोरेगॉंव पर बी आर स्टूडियो में शुरु हो गइल. एह रोमांटिक, एक्शन आ मनोरंजन भरल फिलिम में कुल 8 गो गाना बाड़ी सँ.
निर्माता-निर्देशक अरविंद चौबे, सह-निर्माता अरूण सिंह, गीतकार प्यारे लाल यादव, आर आर पंकज, मनोज मतलबी, संगीतकार घूंघरू, लेखक लालजी यादव, कैमरा मैन रवि चंदन, नृत्य संजय कोरवे, आ फाईट दिलीप यादव के बा.
मुख्य कलाकारन में विराज भट्ट, अरविन्द अकेला कल्लू, अर्चना सिंह, निशा दुबे, संजय पांडे, सोनिया मिश्रा, मनोज टाईगर, आनंद मोहन, जय सिंह, जसवंत कुमार, सुबोध, अरूण सिंह, रमेश सिंह, आलोक यादव, माया यादव, अनुप अरोड़ा, बमबम बिहारी आ विजेन्द्र सिंह चौहान वगैरह शामिल बाड़ें.
(संजय भूषण पटियाला)


text:
जैनव आर्ट मूवी के बैनर में बने जात भोजपुरी फिलिम ‘गॉंव के लाल’ के संगीतमय मुहूर्त पिछला दिने मीरा रोड पर वेद माता फिल्म स्टूडियो में निर्माता एस. ए. सीवानी नारियल फोड़ के कइलन. एह मौका पर गायक सलामत अली का आवाज में एगो गाना रिकार्ड कइल गइल. सामाजिक रितिरिवाजन पर आधारित एह पारिवारिक फिलिम के शूटिंग 28 अगस्त से बिहार के सिवान आ गोपालगंज में कइल जाई. एहमें कुल नौ गो गाना बाड़ी सँ. निर्देशन करत बाड़ें जगदीश सिंह.
मुहुरत का मौका पर फिल्म जगत के अनेके खासमखास लोग मौजूद रहल.
फिलिम के कहानी लिखले बाड़े आदित्य बाबा त गीत विश्वनाथ राजपुरी, सतेन्द्र आ सुभाष यादव(कविजी) के लिखल बाड़ी सँ. संगीत विजयनंदा के, नृत्य अर्जून के आ प्रोडक्शन रविन्द्र नाथ गुप्ता के बा.
मुख्य कलाकारन में अमित शर्मा, नीरज सुधांशू, नेहा तिवारी, जय तिलक, एस ए सीवानी आ उपासना सिंह के नाम बा.
(संजय भूषण पटियाला)


text:
जिनगी हs अभियान बटोही बढ़त चलs।
पोथी हs परधान ध्यान से पढ़त चलs।।
डगरी के हर डेग-डेग डरवावन बा
लोभ लाभ के लफड़ा बड़ा लुभावन बा
होत परीछा बा इच्छा के पल-पल पर
आसा के असवासन बड़ा सुहावन बा
ऊबड़-खाबड़ अड़बड़ बड़ा चढ़ाई बा
मंजिल बाटे ऊंच संभल के चढ़त चलs।
जिनगी हs अभियान बटोही बढ़त चलs।।
अनगीनत बा राह लगावल लोगन के
जघे-जघे भण्डार भरल बा भोगन के
साफ-साफ नयना के लागल अयना बा
छलकsताटे रस रसना में रोगन के
बड़ विवेक के सयना बा तहरा संघवा
अपना खातिर अलगे रहिया गढ़त चलs।
जिनगी हs अभियान बटोही बढ़त चलs।
सुध से कवनो बात ने केहू सुनी कबो
रहिया के रोड़ा ना केहू चुनी कबो
केहू तहपर दया दिखावे आई ना
सही-सही गुनवो ना केहू गुनी कबो
अपने बल बूता के सिरिफ भरोसा बा
संकट जेजे सोझा आवे लड़त चलs।
जिनगी हs अभियान बटोही बढ़त चलs।।
कहियो हिम्मत हार कहीं पर रुकिहs मत
बाधा आई बहुत कहीं पर झुंकिहs मत
लदर-बदर तूं भले लहू से हो जइहs
केहू के लग जाके कबो कुहुकिहs मत
हंस-हंस के सब हंसी उड़ेवाला जग में
मुदई के तू मुंह पर घुस्सा जढ़त चलs।
जिनगी हs अभियान बटोही बढ़त चलs।।


text:
के .बी .इंटरप्राइजेज बैनर के फिलिम ‘रेजा’ ११ जुलाई के बिहार में रिलीज़ कइल जाई. निर्देशक अजय कुमार झा आ निर्माता कबीर भट्ट हउवें. एह फिलिम में मिस कोलकता रहल खूबसूरत मोहिनी घोष नजर अइहें. साथे रहीहें मनोज दाव, निरुपमा श्री, दीपक भाटिया, हीरा यादव, संजय वर्मा, देव सिंह, गंगा वर्मा वगैरह कलाकार.
आइटम सांग में सीमा सिंह अपना मजेदार ठुमका से लोगन के मनोरंजन करीहें. फिलिम के आठ गो गीतन के संगीत अमन श्लोक के बा. गीतकार अरविन्द तिवारी के एह गीतन के अपना आवाज़न से सजवले बाड़न उदित नारायण, मोहन राठोड़, इंदु सोनाली, पामेला जैन, मधुकर आनंद, अमन श्लोक, अउर निलेश उपाध्याय.
एह फिलिम में दर्शकन के एक्शन, रोमास, ड्रामा सब कुछ देखे के मिली.
निर्माता कबीर भट्ट, निर्देशक अजय कुमार झा, सह-निर्मात्री ज्योति भट्ट, लेखक बिट्टू सिंह, छायांकन नीतू इक़बाल के, फाइटमास्टर हीरा यादव, कोरिओग्राफर कानु मुखर्जी अउर महेश आचार्य हउवें.
(संजय भूषण पटियाला)


text:
– डॅा० जयकान्त सिंह ‘जय’
पश्चिम के दू शब्द “वैश्वीकरण” आ “भूमंडलीकरण” बहुते लोकलुभावन आ मनभावन बा. एकरा बाहरी रुप,रंग आ सम्मोहक ढंग पर के नइखे रीझल. एकरा साम, दाम, काम, चाम आ भेद-विच्छेद से के नइखे घावाहिल भइल. निपट अनाड़ी से लेके अगड़धत पंडित पुजारी तक सभे एकरे पीछे व्यस्त, मस्त आ पस्त बा.
बुद्धिभोगी लोग त एकर विचार के प्रचारक ना बल्कि उद्धारक वाला खास लिबास में एकरा अचूक औजार मंच, माला, माइक, मनी, मीडिया आ मैनेजमेंट के जरिये दिन-रात घँस रहल बाड़े कि पश्चिमी वैश्वीकरण भा भूमंडलीकरण भारत के अति प्राचीन “वसुधैव कुटुम्बकम्” आ विश्व कुटुम्बवाद के आधुनिक रूप ह. एह विज्ञापनी विचार-प्रचार खातिर ओह लोग का पश्चिम का देशन से तरह-तरह के पुरस्कार आ उपहार मिलेला. अतने ना भारतीय जनसमुदायो ओह लोग के आधुनिक चिन्तक, विचारक, बुद्धिजीवी, समाज तारक-सुधारक कह कह के ऊंच
आसन देला.
भारतीय जनता एह वैश्वीकरण का संजाल, जंजाल आ मायाजाल में ओइसहीं लपटाइल-लटपटाइल आ लोभाइल- मोहाइल बिआ जइसे जानकी सोना के मिरगा बनल मायावी मारीच पर मोहाइल रहली. मायापति रामो ओकरा पर मोहा के बने-बने छिछिअइले आ का कुल्ह भइल से सभे जानऽता.
“भूमंडलीकरण” शब्द बेहारिक रुप में भूमंडीकरण के वाचक बा. ई बाज़ारीकरण वैश्विक छद्म संबोधन ह. ई अपना संगे उदारीकरण के मोहक शब्दजाल बीन के आ विज्ञापनी बाजारू हर हथकंडा अपना के अमेरिका आ यूरोप जइसन पूंजीवादी देशन के ऊ सांघातिक जघन्य रुपपाश बुनेला कि एकरा में फँस के कवनो देश, समाज, भाषा, संस्कृति वगैरह अपने आप के ओकरा हजुरा ओछ, तुच्छ आ हीन मान के अपने आप से घिनाये-दूराये लागेलें. एकर उद्देश्य बा अपना सुख, सुविधा, समृद्धि आ सुरक्षा खातिर दुनिया के नक्शा से आर्थिक रूप से गरीब छोट-बड़ देशन के निशान-पहचान कइल. जैविक रासायनिक आ परमाणुओ बम से ज्यादे विनाशकारी हथियारन से लैस कवनो आतंकवादी संगठन भा देवे से खतरनाक मोहिनी रूपवाली उदारीकरण भा भूमंडीकरण के सबसे मजबूत माध्यम बा इलेक्ट्रानिकी के विश्वजाल आ सूचना-संचार.
एह पश्चिमी उदारीकरण भा भूमंडलीकरण भा वैश्वीकरण के मूल में बा पूंजीवादी बेवस्था. पूंजीवादी बेवस्था के आधार बा बाजार. एही बाजार के ध्यान में राख के उदारवादी कहाएवाला यूरोप-अमेरिकी वैश्विक स्तर पर नीति बनावेला. जवना के मूल उद्देश्य होला अपना असीमित सुख-सुविधा-समृद्धि-सुरक्षा खातिर कवनो ना कवनो तरीका से कमजोर, गरीब आ गरजु देश का संसाधनन के दोहन-शोषण. भारतीय विश्व कुटुम्बवाद चाहे वसुधैव कुटुम्बकम् के आर्य जीवनदर्शन के आधार ह परिवार. ओकर अवधारणा सउँसे दुनिया में आत्मीयता के भाव भरे के मानवीय चिंतन से जनमल पारिवारिक संस्कारन से ओतप्रोत बा. एकरा में सचमुच के उदार चरित्र के बेवहारिक लक्षण नजर आवेला. भारतीय विश्व कुटुम्बवाद के अवधारणा जहाँ सउँसे दुनिया के एक परिवार मान के परस्पर संवेदनात्मक सम्पर्क, संवाद, सहमति, सहभाव, सहयोग, सहकार आ समन्वय आधारित वैश्विक परिवार संस्कार का मानवीय मूल्यन के स्थापित करेला उहँवे ई पश्चिमी उदारीकरण भा वैश्वीकरण के अवधारणा दुनिया के बाजार बना के सहयोग-सहकार के बदले असंवेदनशील प्रतिस्पर्धात्मक बाजारू व्यापार में हर एक चीज के दाम (कीमत) तय करेला.
भोजपुरी के एगो लोककथा में प्रसंग आवेला कि “अमूक राक्षस के प्रान सात समुन्दर पार पिजड़ा में बन्द सुग्गा में बसेला.” ओइसहीं एह पश्चिमी वैश्वीकरण भा उदारीकरण के प्रान बाजार में बसेला. बाजार के संरचना में प्रमुख रूप से पाँच तत्व मौजूद होला – उत्पादक, उत्पादन, उपभोक्ता, विज्ञापन आ बिचौलिया (दलाल). बाजार के पाँचो तत्व जेतने सुव्यवस्थित, समन्वित आ सक्रिय रही वैश्वीकरण ओतने पुख्ता आ प्रभावी होई. भारतीय सुसंस्कृत परिवार में जहाँ राम, कृष्ण, महावीर, बुद्ध, विवेकानन्द, अरविंद, गाँधी, बिनोबा वगैरह जनम लेवेलें उहँवे आज के एह वैश्विक बाजारवाद के गर्भ से बिल गेट्स, अंबानी, मित्तल, जिंदल वगैरह पैदा होलें. एही बाजारवाद के असर बा कि आज व्यक्ति, समाज, देश आ दुनिया के बीच परस्पर स्नेह-सम्मान-सरधा के जगह स्पर्धा, सहकार के जगह दरार आ भरपाई के जगह खाई पैदा हो रहल बा. एकरा अपनन के ना खाली आपन चिन्ता होला. एह बेवस्था में जे जेतने लोभी, महत्वाकांक्षी, धूर्त, डाही, मक्कार, करनी-कथनी में बेमेल वाला होला ऊ ओतने ऊँच ओहदा आ मान-सम्मान वाला होखेला. बाजारवादी बेवस्था नव साम्राज्यवादियन के अचूक अस्त्र ह. एकरा हिसाब से दुनिये ना दुनिया से परे के हर चीजो बिकाऊ बा आ जदि बिकाऊ नइखे त ओकरो के बिकाऊ बनावल जा सकेला. ओकर जिद्द बा कि हम सउँसे दुनिया के बाजारू आ जोगारू बना के दम ली. आज कुछ निसोख गाँवन में जीवन यापन करत जनसमुदाय के छोड़ के बाकी दुनिया एकरा ‘मोनो कल्चर’ मतलब एकल अपसंस्कृति के प्रभाव में आ गइल बा. जवना में बहुराष्ट्रीय कम्पनियन के दुरात्मा बसेरा. लोभ जगाके लाभ कमाये वाली ई जीवन शैली जरुरत के अनुरूप माल पैदा ना करे बल्कि अपना विज्ञापनी बाजारू बेवस्था के जरिये जनता के जरूरत तय करत माल कीने-बेंचे खातिर मजबूर करेला. ई पइसा के बदौलत ईमान-धरम खरीद के घटिया के बढ़िया, गैरजरूरी के जरूरी, साधारण के असाधारण बता के सज्जनता, सुन्दरता, नग्नता, सफलता वगैरह सबके बेंच रहल बा.
(अबहीं अउर बा.)


text:
महकता हीरो,गीतकार आ गवइया लोग,
बडुवे घिनाइल सुनेवाला देखवइया लोग।
कके अदाकारी शान भाषा के बढ़ाव तारें,
रफ टफ हॉट सिन ओपेन फिल्माव तारें।
लिखतारें गजबे कहानी लिखवइया लोग,
बडुवे घिनाइल सुनेवाला देखवइया लोग।
सभ्य संस्कारी जे बा करता विरोध एकर,
गइल गोहाइल देखे करताटे शोध एकर।
भोजपुरियन के बर स्टार हवे भइया लोग
बडुवे घिनाइल सुनेवाला देखवइया लोग।
सौ में से पांचे गो बा निक सभे जानत बाटे,
पांचे गो में बाकि लोग अपनों के सानत बाटे।
खुद के बुझेले सलमान नचवइया लोग,
बडुवे घिनाइल सुनेवाला देखवइया लोग।
कुकरमी भइल कुछ लोगवा सराह ताटे,
सुनत नाही आह भाषा केतना कराह ताटे।
होलें बदनाम त का छापता रूपइया लोग,
बडुवे घिनाइल सुनेवाला देखवइया लोग।
सुजीत सिंह(शिक्षक)
कन्या मध्य विद्यालय अपहर
ग्राम-सलखुआँ
पोस्ट-अपहर
अंचल-अमनौर(सारण)
मो0न0-9661914483


text:
” गारी ”
गारी – प्राचीन काल से चलल आ रहल एगो अईसन परम्परा ह जवना के लोग हिसाब से जगहि देखि के मोका प प्रयोग करेला ।
गारी प्राचीन काल से बिआ आ आगे जब ले सुरज आ चनरमा रहिये तब ले एकर प्रयोग होत रही ।
गारी – अईसे त गारी गवाला , गारी दिअईबो करेला , गारी खियावल जाला , गारी सिखावल जाला , गारी सुनावल जाला , गारी गरियावल जाला ।
गारी – केहु सवखे देला केहु दुखे देला केहु बात बात प गारी देला त केहु नापि जोखि के गारी देला कतना लोग खाति गारिये पारन ह त कतना लोग के खाना तब ले ना पचेला जब ले उ केहु के गरियाओ जनि , आ समधि लो त बिना गारी के खईबे ना करेला लो ।
गारी – बाबुजी गरियवले त आसिरबाद भईल केहु दोसर गरियावल त सराप , बाबुजी के गरियावाला प बेटा डेरा जाला आ केहु अनका के गरियावला प मडर हो जाला ।
गारी – केहु के सुधार देला त केहु के बिगाड देला , केहु सोझ हो जाला त केहु टेढ हो जाला , केहु सटहा लेखा होला त केहु बेहाया हो जाला ।
गारी के रुप- गारी कबो तीत त कबो मीठ होले , गारी कबो फुहर त कबो नीक होले । लोग गारी , लोगन के काम के परतोख ले के त कबो रिस्ता नाता के हिसाब से त कबो जाति के हिसाब से देला ।
गारी , मजबुर , असहाय , गरीब , अबर दुबर के हथियार ह त बेहाया बदमास लंठ दबंगन के श्रृंगार ह ।
गारी कबो कबो झगडा के शुरुवात ह त भोरे भोरे बाबुजी के मुह से निकले वाला प्रवचन के सौगात ह ।
गारी मोका प नीमन से सरिहार के लागे वाला दिआउ त जेकरा खाति दिआला उ सोझ हो जाला बाकी खने खन गारी दिआउ त गारी देबे वाला के मुह खराब हो जाला ।
गारी सिखावेले, गारी रिगावेले , गारी पिनिकावेले ,गारी भडकावेले , गारी कबो नीमन त कबो बाउर कहाले ।
गारी रउवा खाति एगो बरिआर हथियार ह एकरा के हिसाब से मोका प निकाले के चाही ई बहुत मारक असरदार दवाई ह जवना मे देहि के बकियवा कवनो अंग काम ना करे एह काम मे खलिहा मुह आ जीभ चलेला , गारी करेजा से निकले त सामने वाला के करेजा चीर देले ।
एहि से गारी के सम्हारि के सरिहारी के जगहि आ बेरा देखि के देबे के चाही , काहे कि जे खने खने गरियावेला उ छुतिहर , बउचट , बम्मड , लतखोर आ बद कहाला ।


text:
भोजपुरी फिलिमन के मेगा स्टार मनोज तिवारी ‘मृदुल‘ भोजपुरी के एकमात्र मनोरंजक चैनल महुआ टी.वी. पर देखावल जात अनोखा डांस रियलिटी शो ‘नाच नचईया धूम मचईया’ के एंकरिंग करत लउकीहें.
एह शो के एंकरिंग पहिले भोजपुरी सुपरस्टार रविकिशन करत रहले बाकिर एह घरी अपना फिलिमन के शूटिंग में बेसी व्यस्त होखला का चलते शो खातिर पर्याप्त समय ना दे पावत रहले. एह चलते शो के निर्माता कंपनी साईबाबा टेलीफिल्मस रविकिशन का जगहा मनोज तिवारी के एंकरिंग के कमान सँउप दिहले. अब एह हफ्ता से मनोज तिवारी एह शो के एंकरिंग करत नजर अइहन,
एह हफ्ता ‘नाच नचईया धूम मचईया’ में अदला-बदली एपिसोड देखावल जाई. मनोज तिवारी आपन भउजाई बनल कानू मुखर्जी का साथ ‘ससुरा बड़ा पइसावाला’ के गाना ‘ना ना करब ना बियाह’ पर परफार्म करीहें. आ बाकियो सगरी प्रतिभागी अदला बदली लुक में नजर अइहें.
महुआ टी.वी. पर ई सब एह शनिचर आ अतवार रात आठ बजे से देख सकीलें. शो के प्रसारण हर शनिचर आ अतवार के होखल करेला.
(स्रोत – प्रशांत निशांत)


text:
ग्रीन चिल्ली एंटरटेनमेंट प्रा. लि. के बैनर तर बनल फिलिम ‘खून भरी मांग’ ईद का मौका प बिहार में रिलीज भइला आ धूम मचवला का बाद शुक 29 अगस्त से मुंबई में देखावल जाई.
निर्माता प्रदीप सिंह भईया आ निर्देशक राजकुमार आर.पाण्डेय के एह फिलिम में खेसारी लाल यादव, मनोज आर.पाण्डेय, मोनालिसा, पाखी हेगड़े, रिंकू घोष, पंकज केसरी, राज चौहान, सम्भावना सेठ, परी सिंघानिया, अनूप अरोरा, बृजेश त्रिपाठी, संजय पाण्डेय, अवधेश मिश्रा, अयाज़ खान,जइसन सितारन के जमघट बा. सगरी कलाकार आपन बेहतरीन अभिनय कइले बाड़न.
निर्माता प्रदीप सिंह के उमेद बा कि उनुका एह फिलिम के बिहार के दर्शक बहुते पसंद कइलन आ अब मुंबईओ के दर्शक एकरा के आपन भरपूर प्यार जरूर दीहें.
(संजय भूषण पटियाला)


text:
देश के प्रतिष्ठित मीडिया हाउस एबीपी मीडिया समूह पिछला दिने रिजनल सिनेमा में शानदार योगदान खातिर फिलिम निर्माता आ वितरक दुर्गा प्रसाद मजूमदार के आ भोजपुरी सिनेमा के माथ अदाकारा रिंकू घोष के ‘आउट स्टैण्डिंग कंट्रीब्यूशन ऑफ रिजनल सिनेमा सम्मान’ से सम्मानित कइलस. भोजपुरी सिनेमा में ई पुरस्कार पावे वालन में दुर्गा प्रसाद मजूमदार आ रिंकू घोष पहिला शख़्सियत ह लोग.
नई दिल्ली के इंडिया हैवीवेट सेंटर में आयोजित एगो भव्य समारोह में इलाकाई सिनेमा के बढ़न्ती पर एगो डिबेटो राखल रहे जवना में राष्ट्रीय पुरस्कार विजेता फिल्म निर्देशक जानू बरुआ, अनिरुद्ध रॉय चौधरी आ एबीपी के गुरुबीर सिंह के अलावा भोजपुरी सिनेमा के प्रतिनिधित्व करत दुर्गा प्रसाद मजूमदार आ रिंकू घोष मौजूद रहल लोग. एबीपी मीडिया समूह के एबीपी न्यूज, टेलीग्राफ अउर आनन्द बाजार पत्रिका के वरिष्ठ अधिकारीओ एह मौका पर हाजिर रहलें.
एह चर्चा में दुर्गा प्रसाद मजूमदार भोजपुरी सिनेमा के दिनों दिन होखत प्रगति के संतोषजनक बतवलें त अभिनेत्री रिंकू घोष कहली कि भोजपुरी सिनेमा आजु मनोरंजन जगत में मील के पत्थर साबित होखत बा. दुर्गा प्रसाद मजूमदार सभकर ताली बिटोरत कहलन कि रिजनल सिनेमा के रिजनल ना बोल के लैंग्वेज सिनेमा बोले के चाहीं, कहलन कि दुख के बात बा कि भारत में रिजनल सिनेमा के सरकार प्रमोट ना करँ सँ ना त इहो फिलिम ऑस्कर अवार्ड लेके अइती सँ. अपना 20 मिनट के संबोधन में फिल्मकार दुर्गा प्रसाद कहलन कि रिजनल सिनेमा के कैनवास
छोट भले होखे बाकिर ई हिन्दी सिनेमा से कमतर नइखे.
रिंकू घोष के कहना रहे कि जवना भोजपुरी फिलिमन के औरत पसंद कइली सँ ऊ हिट हो गइली सँ. सिनेमा भोजपुरी आजु अपने बल पर एह मुकाम ले चहुँपल बा. सरकार एकर कवनो मदद ना करे. रिंकू घोष कहली कि आजु सिनेमा भोजपुरी के नजरिया बदलत बा आ अब फिलिम बनावे वाला फ्रंट वेंचर के धेयान में राखत फिलिम बनावत बाड़ें.
(शशिकांत सिहं)


text:
ई हरनाकुस मन (भोजपुरी कविता संग्रह) के कुछ लाइन
भोजपुरी में हम सन १९५० से लिख रहल बानी। पहिले गीत बहुत लिखत रही, जवना मे से कुछ गीत आरा से प्रकाशित मासिक “भोजपुरी ” मे समय समय पर छप चुकल बा। १९६९ – ७० से आधुनिक शैली आ शिल्प मे जुग-बोध के कविता लिखे लगनी। ई कविता ओही तरह के जुग-बोध वाला पचीस गो चुनल कवितन के संग्रह ह, जवना के शैली आ शिल्पी आधुनिक बा।
-पान्डेय सुरेन्द्र
ई हरनाकुस मन: भोजपुरी कविता संग्रह
लेखक: पान्डेय सुरेन्द्र
अउरी बा, ई हरनाकुस मन (भोजपुरी कविता संग्रह) डाउनलोड करे के खातिर क्लिक करी


text:
Home Tags बृजेश त्रिपाठी
Tag: बृजेश त्रिपाठी
‘करे ला कमाल धरती के लाल’ का पोस्ट प्रोडक्शन जोरों पर
प्रसाद फिल्म इंटरप्राइजेज के बैनर तले बन रही भोजपुरी फिल्म ‘करे ला कमाल धरती के लाल’ की शूटिंग पूरी हो गई है और इन...
भोजपुरी फिल्म करे ला कमाल धरती के लाल के लिए शूट...
हॉट डांसिंग क्वीन सीमा सिंह ने हाल ही में भोजपुरी फिल्म "करे ला कमाल धरती के लाल" के लिए शूट किया। इस फिल्म का...
मुंबई और पंजाब में जल्दी रिलीज होगी भोजपुरी फिल्म सपूत
फिल्मकार और लेखक महेश पांडे की भोजपुरी फिल्म "सपूत" मुम्बई और पंजाब में रिलीज होगी। इस फिल्म के निर्देशक हैं युवा फिल्मकार मुकेश पांडे।...
करे ला कमाल धरती के लाल की शूटिंग सम्पन्न
प्रसाद फिल्म इंटरप्राइजेज के बैनर तले बन रही भोजपुरी फिल्म "करे ला कमाल धरती के लाल" की शूटिंग पूरी हो गई है। इस फिल्म...


text:
– जयंती पांडेय
रामचेला बाबा लस्टमानंद के लगे अईले आ आवते नर्भसा गइले. टेंनसनिआइल तऽ पहिलहीं से रहले. तनी अस्थिर भइले तऽ बाबा पूछले, का हो का बात बा. रामचेला थूकि घोंटि के कहले- सुनलऽ हऽ रेलवे के सब इस्टेशन हवाई अड्डा के बराबर होखे जा रहल बाड़े सन.
सुनि के बाबा लस्टमानंद अकचका गइले. का हो सांचो?
हां हो.
ई मालूम भइल हऽ का कि कवन इस्टेसन कवना ग्रेड के हवाई अड्डा के दर्जा पायी. अपना गांव के लग के सरसर इस्टेशन कवना ग्रेड के के होई. अभी कुछ दिन भईल बचई पांड़े अपना बेटा के लग से आवत रहले. उहां बेटवा कहीं असाम से अउरी उत्तर पूरुब में रहेला. बतावत रहले कि ऊ हवाई अड्डा पर बइठल रहले आ कर्मचारी आ के सवाचऽ सन कि का हो बंबई जइबऽ, लोग कहे ना भाई बागडोगरा जाइब. एकदम घरउ मामला लागे. कहीं सरसरो में इहे ना होखे कि समान के जांच करे वाला कहे कि भाई लगे चूना धइले बाड़ऽ तऽ तनी सुर्ती बनावऽ ना. अब बतावऽ कि जब इस्टेसन में लगातार बिजली रही आ बत्ती जरऽत रही तऽ कातना गलतफहमी हो जाई. बुझाई ना कि गांवें बानी कि बिदेश में. अब बतावऽ कि डर हो ना हो जाई गजाधर बाबा के रेल पर चढ़ावे अइनी आ गाव छूटि गइल. बिजलीविहीनता खाली आंखिये के कष्ट ना देला ऊ तऽ मन के भी शंकाशील बना देला कि सांचों हम कहां बानी. काहे कि लोग कही अरे, दू घंटा से लाइन बा अब तऽ चलिये जाई. जे ना गइल तऽ जरूर छोटका लक्ष्कवा जेनरेटर चलावत होई, अब्बे आई डीजल के रुपिया मांग. अइसन कई तरह के व्याधि मन में शंका के पहाड़ खड़ा कऽ देला. मान लऽ होइकयो गइल तऽ का इस्टेसन के कायदा कबो एयरपोर्ट अइसन हो सकेला. आ स्टेशन के माजा कबो हवाई अड्डा दे सकेला. देस भर के स्टेशन पर चाह बिकाला. एकदम रद्दी चाह होला. दस रुपिया से कम में भेंटाला. लेकिन चाह बेचे वाला जब चकेहु चाय्य गरम- चाय्य गरम कही के बेंचेला तऽ ओकर दोसरे सुख होला. इस्टेसनन में चाह 40 रुपिया कप होला आ कतनो रद्दी होखो. अतने ना अब इस्टेसन में भीखमंगा कवना ग्रेड के होहें सन. इहो एगो प्राब्लम बा. एह पर प्रोफसर उमा बाबा कहले, काका आलू टमाटर के दाम अतना बढ़ऽता कि साधारण मोसाफिर भीखार हो जाई.
जयंती पांडेय दिल्ली विश्वविद्यालय से इतिहास में एम.ए. हईं आ कोलकाता, पटना, रांची, भुवनेश्वर से प्रकाशित सन्मार्ग अखबार में भोजपुरी व्यंग्य स्तंभ “लस्टम पस्टम” के नियमित लेखिका हईं. एकरा अलावे कई गो दोसरो पत्र-पत्रिकायन में हिंदी भा अंग्रेजी में आलेख प्रकाशित होत रहेला. बिहार के सिवान जिला के खुदरा गांव के बहू जयंती आजुकाल्हु कोलकाता में रहीलें.


text:
- भोजपुर जिला के सिकरहटा इलाका के कुरमुरी गांव में पांच गो महादलित मेहरारूवन का साथे सामूहिक कुकुर्म करे के मामिला सामने आइल बा.
- इलाहाबाद उच्च न्यायालय यूपी सरकार से पूछलसि कि वेलफेयर आफ पैरन्टस एंड सीनियर सिटीजन एक्ट 2007 लागू होखला का बादो एकर अधिसूचना राज्य में काहे जारी नइखे भइल.
- झारखंड में हजारीबाग के एगो अदालत राज्य के मंत्री रहल कांग्रेसी विधायक योगेन्द्र साव के 14 दिन का न्यायिक हिरासत में जेल भेज दिहलसि. साव पर नक्सलियन से साँठगाँठ राखे के आरोप बा.
- भाजपा नेता सुशील कुमार मोदी कहलन कि साल भर का भितरे गांधी मैदान में भइल दू गो हादसा का बाद मैदान के विकास आ सुरक्षा वगैरह मुद्दा पर चरचा करे खातिर सर्वदलीय बइठक बोलावे बिहार सरकार.
- बिहार के पश्चिम चंपारण जिला के रामनगर इलाका के सबुनी गांव का लगे एगो नवही के लाश सबेर में मिलल जवना का बाद खिसियाइल लोग अस्पताल में तोड़फोड़ कइल आ हाइवे जाम क दिहल.
- पीपुल्स पार्टी के मुखिया बिलावल भुट्टो जरदारी के भारत विरोधी बयान से नाराज कुछ हैकर ओह पार्टी के वेबसाइट हैक क के ओह पर भारत के झंडा लगा दिहलें. बाद में साइट सुधारे खातिर ओकरा के बंद क दिहल गइल.
- पाकिस्तान का तरफ से बार बार सीज फायर लाँघे का चलते विरोधियन का निशाना पर आइल पीएम मोदी कहलन कि हमनी के सुरक्षा बल पाकिस्तान के सही जबाब देबे में लागल बाड़े आ एह मसला पर कवनो राजनीति ना होखे के चाहींं.
- यूपी पुलिस भरती बोर्ड का तरफ से दरोगा आ प्लाटून कमांडर बहाली खातिर लिहल परीक्षा के परिणाम घोषित कइलसि. परिणाम बोर्ड के वेबसाइट पर देखल जा सकेला.
- जखनिया में लागे वाला मेला का चलते मऊ से वाराणसी का बीच एक जोड़ी स्पेशल ट्रेन चलावल जाई जवन मऊ से वाराणसी का बीच के सगरी टीसन पर रुकल करी. ट्रेन 15 अक्टूबर ले चलावल जाई.
- 18वीं अन्त जनपदीय पुलिस खेलकूद प्रतियोगिता आजु से बलिया में शुरू हो गइल. बलिया के जिलाधिकारी यशवंत राव आ पुलिस अधीक्षक राजू बाबू एकर उद्घाटन कइलन. 11 तारीख ले चले वाला एह प्रतियोगिता में वाराणसी जोन के सगरी पुलिस आ महिला ठीम हिस्सा लीहें.
- भोजपुरी अदाकारा रिंकू घोष के सगाई अभिजीत दत्ता राॅय से हो गइल. अभिजीत पेप्सीको कंपनी के ओमान यूनिट में पदाधिकारी बाड़े. ई रिश्ता रिंकू घोष के बाप-महतारी के खोजल ह.
- दिल्ली भाजपा के स्वच्छता अभियान के नौ गो लोगन में शाजिया इल्मीओ शामिल बाड़ी. शाजिया आ आपा पार्टी में रहली तबहिए से उनका बारे में बात उठत रहुवे कि भाजपा संगे कुछ पाकऽता.
- दिल्ली उच्च न्यायालय हरियाणा के मुख्यमंत्री रहल आ इंडियन नेशनल लोकदल नेता ओम प्रकाश चौटाला के काल्हु अदालत में हाजिर रहे के कहलसि. बेमारी का नाम पर जमानत पर छूट के उ चुनाव प्रचार करे में लागल बाड़े.
- देश के खुदरा कारोबार में घुसे से रहि गइल बहुराष्ट्रीय कंपनियन पर ई कार्मस के रास्ते पिछला दरवाजे से घुसे के कोशिश करे के आरोप लगावत खुदरा व्यापारी एह पर निगरानी करे ला नियामक बनावे के माँग कइले.
- फ्रांसीसी लेखक पैटि्रक मोदियानो के साहित्य के नोबेल पुरस्कार खातिर चुने के एलान कइलसि स्वीडन के नोबेल पुरस्कार अकादमी.
- पंजाब आ हरियाणा उच्च न्यायालय साल 2009 के हरियाणा विधानसभा चुनाव का बाद हरियाणा जनहित कांग्रेस के पांच गो विधायकन के कांग्रेस में शामिल होखे के नाजायज बतावत ओह लोग के सदस्यता खतम क दिहलसि.
- राबर्ट वाड्रा के जमीन घोटाला से जुड़ल चुनाव आयोग के फैसला का बाद कांग्रेस प्रधानमंत्री नरेन्द्र मोदी से माफी मांगे के कहलसि. त केन्द्रीय मंत्री रविशंकर प्रसाद कहलन कि एह मामिला के सच्चाई के जानकारी चुनाव आयोग के दिहले ना गइल.
- निर्वाचन आयोग मान लिहलसि कि हरियाणा के भूपेन्द्र सिंह हुड्डा सरकार वाड्रा मामिला में आदर्श चुनाव आचार संहिता नइखे कइले. मामिला के गुण दोष पर चुनाव आयोग कुछ नइखे कहले.
- औरंगाबाद का सभा में शिक्षकन ला अपमानजनक, अनर्गल आ उकसावे वाला बयान देबे खातिर मुख्यमंत्री जीतन माँझी के निंदा करत माध्यमिक शिक्षक संघ बिहार में आंदोलन शुरू करे के चेतावनी दिहलसि.
- सपा के सांसद रहल रामजी लाल सुमन सपा अधिवेशन में मुलायम सिंह यादव से माँग कइलन कि ठीक से काम ना करे वाला मंत्रियन के हटावल जाए.
- विदेशी बाजारन में आइल तेजी आ घरेलू स्तर पर विदेशी निवेशकन के चौतरफा लिवाली का चलते आजु तीन सत्र बाद सेंसेक्स के गिरावट रुक के 390.49 अंक चढ़ के बंद भइल बाजार.
- चुनाव आचार संहिता लाँघे का मामिला में अदालत में हाजिर ना भइला का चलते पीलीभीत के एगो अदालत केन्द्रीय मंत्री कलराज मिश्र के खिलाफ गैर जमानती वारंट जारी कइलसि.
- अध्यापक भर्ती घोटाला मामिला में जेल काटत इंडियन नेशनल लोकदल के नेता ओम प्रकाश चौटाला के खराब तबियत का नाम पर मिलल जमानत रद्द करावे सीबीआई दिल्ली उच्च न्यायालय पहुंचल. कहलसि कि चुनाव प्रचार करत बाड़े.
- दक्षिण-पश्चिम मानसून उत्तर प्रदेश से पूरा तरह से विदा हो गइल बा बाकिर बंगाल के खाडी में बनत चक्रवात ‘हुदहुद’ का चलते सोमार का दिने पूर्वांचल में बरखा हो सकेला.
- प्रधानमंत्री नरेन्द्र मोदी अगिला 14 तारीख के अपना संसदीय क्षेत्र वाराणसी के बनारस हिन्दू विश्वविद्यालय आयुर्विज्ञान संस्थान में ट्रामा सेन्टर के उद्घाटन करीहें. लोग ढेर दिन से एकरा ला तिकवत रहुवे.
- जनेश्वर मिश्र पार्क में समाजवादी पार्टी के राष्ट्रीय अधिवेशन के आयोजन पर चिंता आ नाखुशी जतवलसि आजु इलाहाबाद उच्च न्यायालय के लखनऊ खंडपीठ बाकिर एह पर कवनो रोक लगावे से ना कर दिहलसि.
- खनन लीज नवीनीकरण विवाद सलटला का बाद एक महीना से बंद पड़ल जादूगोड़ा यूरेनियम खदान में जल्दिए दोबारा खुदाई शुरू होखी. जादूगोडा खदान देश के सबले पुरान यूरेनियम खदान ह.
- राजस्थान में नील गाय मारे के अनुमति देबे के अधिकार सरपंचन के देबे के विरोध कइलस विश्व हिन्दू परिषद. कहलसि कि हर जीव के जीए के अधिकार होखेला आ विहिप कवनो तरह के जीवहत्या के खिलाफ बा.
- पाकिस्तान के कराची में जहरीली शराब पी के पिछला चौबीस घंटा में नाहियो त अढ़ाई दर्जन लोग मरल.
- खराब नेटवर्क सिग्नल के बरियार बनावे वाला दू गो नया उपकरण ले के आइल एरिक्सन. दावा बा कि एहसे हवाई अड्डा, मॉल, सबव वगैरह जगहा पर नेटवर्क इंटरनेट के स्पीड कई गुना बढ़ावल जा सकी.
- प्रधानमंत्री नरेंन्द्र मोदी इदौर में ग्लोबल समिट में कहलन कि एक सौ अरब डालर के विदेशी निवेश भारत के दरवाजा पर दस्तक देत बा आ अब ई राज्यन पर बा कि के कतना बोला पावत बा अपना किहाँ.
- कोच्चि एकदिना वेस्टइंडीज से हार के भारत आईसीसी एकदिना रैंकिंग में चोटी से गिर के तिसरका जगहा आइल.
- भारतीय क्रिकेट इतिहास के सबले सफल कप्तान महेंद्र सिंह धोनी फोर्ब्स मैगजीन के सूची में दुनिया के सबले कीमती ब्रैंड एथलीटन में से पाँचवा जगहा पर बाड़े. भारत से अकेला खिलाड़ी एह सूची धोनिए बाड़न.
- रक्षा मंत्री अरूण जेटली पाकिस्तान के कडेर चेतावनी देत कहले बाड़न कि सीमा पर शान्ति खतम करे के कोशिश कइल बंद क देव ना त बहुते महँग पड़ी पाकिस्तान ला.
- इंडोनेशिया के बाली द्वीप का नियरा एगो जहाज डूबला का चलते 24 गो लापता यात्रियन के खोजे, राहत आ बचाव खातिर आजु से फेरू काम शुरू क दिहल बा.
- अमेरिका के सेना के लागे लागल बा कि खाली हवाई हमला क के सीरिया के कोबानी शहर के बचावल संभव ना हो पाई आ गँवे गँवे इस्लामिक स्टेट कोबानी समेत सीरिया के अनेक शहर कब्जा ली.
- पाकिस्तान के तहरीक-ए-इंसाफ पार्टी के अध्यक्ष इमरान खान नियंत्रण रेखा पर भारतीय सैनिकन के हमला के बात कहत प्रधानमंत्री नवाज शरीफ के चुप्पी पर सवाल उठवले बाड़न.
- जम्मू कश्मीर राज्य के जम्मू-श्रीनगर राष्ट्रीय राजमार्ग मरम्मत के काम का चलते तीन दिन ले बंद राखल जाई.
- उत्तर प्रदेश के आजमगढ का जीयनपुर इलाका में काल्हु रात कुछ बदमाश गोली चला के एगो औरत के मार दिहले.
आरा, बलिया, छपरा, देवरिया, सिवान, गोपालगंज. सासाराम, रोहतास, बक्सर, कैमूर, पूर्वी चंपारण, पश्चिमी चंपारण, गाजीपुर, मऊ, गोरखपुर, चंदौली, भदोही, वाराणसी, मोतिहारी, बेतिया, जौनपुर वगैरह भोजपुरिया इलाका के खबर भोजपुरी में पढ़े ला टटका खबर पर जाईं
टटको में टटका आज के खबर पढ़ीं…..


text:
भोजपुरी के नियमित रूप से प्रकाशित हो रहल पत्रिकन में खास जगहा बना लिहले बिया हेलो भोजपुरी पत्रिका. एकर जुलाई अंक मिलल त देख पढ़ के मन खुश हो गइल. पत्रिका में भोजपुरी सामग्री भरल बा त कुछ रचना हिंदी आ अंगरेजिओ में बा. सराहे जोग बहुत कुछ बा एह पत्रिका में बाकिर हमार जोर एह बात पर रही कि एकरा संपादन में तनिका धेयान अउर दिहला के जरूरत बा.
संपादन के काम सामग्री चुनले तक सीमित ना होले. चुनल सामग्रियन के काट-छाँट तराश के ओकरा के सही रूप दिहलो संपादन के सबले महत्व वाला हिस्सा होला. अनगढ़ हीरा के दाम तबे लागेला जब कुशल कारीगर ओकरा के बढ़िया से तराश देला. एगो अउर जरूरी काम होला पूरा पत्रिका में भाषा के एकरुपता बनवले राखे के. प्रिंट मीडिया के जिम्मेदारी एहमें अउर बढ़ जाला. भाषा के मानकीकरण का दिशा में हर पत्रिका प्रकाशन के प्रयासे आगा चल के भाषा के एगो सर्वमान्य रूप परोसेला. कई जगहा ‘इ’ का बदले ‘ई’ के प्रयोग आ बिना जरूरत सर्वमान्य शब्दन के रूप बदलल ठीक ना कहाई. माकान, हावा, आपाना, नाया, बातावत, फालाना जइसन व्यवहार हतोत्साहित करे के चाहीं. पात्र आ माहौल का हिसाब से कुछ जगहा त एह तरह के शब्द दिहल चल सकेला बाकिर सामान्य रूप से ना.
पत्रिका के पंजीयन शायद त्रिभाषी पत्रिका का रूप में बा एहीसे कुछ रचना हिंदी आ अंगरेजिओ में डालल बा. बाकिर पूरा से देखल जाव त एकरा के भोजपुरी पत्रिका कहे में हिचके के जरूरत ना पड़ी.
पूरा पत्रिका एहिजा डालल बा. एकरा के डाउनलोड क के खुद पढ़ीं. आ आपनो राय दीं.


text:
– प्रगत द्विवेदी
बचपन से आजु ले पिताजी के भोजपुरी-भोजपुरी रटत देखत अइलीं. ऊ आजु ले ना थकलन, बाकिर हमनी का जरूर घबड़ा गइली जा. भोजपुरी के पहिचान, ओकरा प्रसार आ विकास के बात-बखान सुनत हम बलिया से आके दिल्ली रहे लगनी बाकि आजु ले हमके ई ना बुझाइल कि कवि, साहित्यकार आ समीक्सक लोग एगो ‘खास गोलाई’ (फिक्स सर्किल) में काहें घूमेला? ई साँच बा कि भोजपुरी अपना खास मौलिकता आ सहजता का कारण बोले-बतियावे में आपन विशेष पहिचान बनवले बिया, ऊ मजबूतो भइल बिया. बाकि गौर करीं त पता चली कि आज का स्थिति आ माहौल में भोजपुरी एगो ‘अजबे दशा’ में पहुँचल जात बिया. एह ‘अजबे दशा’ भा ‘अजबे स्थिति’ का बारे में जेतने भोजपुरिजा लोगन से पूछल-जानल जाव, ऊ ओतना तरह के बिचार आ तर्क देत भेंटा जाई. कुछ लोग इतिहास, कुछ वर्तमान, कुछ भविष्यो का बारे में आपन राय देत नजर आई लोग. एह तरह से कवनो एगो सामूहिक कोशिश खातिर राह ना बनि पाई. आज हमहूँ त एकरा बारे में एगो वैचारिक-पोटली बन्हले एह पन्ना के सियाही से रँग रहल बानी. त काहे ना हमनी का सब केहू तनी हट-हटा के सोचल-समझल आ चलल जाव?
भोजपुरी का नाँव पर खाली कुछ गावे-बजावे वाला, संस्था चलावे वाला आ सहित्यकार लोगन का क्रियाशीलता से काम ना चली. लगभग पचहत्तर पर्सेंट भोजपुरिया लइका, प्रोफेशनल क्लास, नोकरी-पेशा वाला युवा वर्ग के त ई पते नइखे कि भोजपुरी में कुछ लिखलो-पढ़ल जाता आ अपना एह भाषा के पढ़े-पढ़ावे वाला साहित्यो बा. ढेर लोग त आजुओ इहे बूझत बा कि भोजपुरी एगो बोली हऽ आ ओकरा के यूपी, बिहार, मध्यप्रदेश में बोलल जाला. राह में केहू भोजपुरी बोलत-बतियावत मिल जाव त इहे समझी कि ई अपने ओर के हउवन, चलऽ अपनापन मिली, मनसायन रही भा कम से कम राह में सुविस्ता रही, बस! आज एकरा से आगा बढ़ि के बूझे-बूझावे खातिर कुछ पहल कइला क जरूरत बा. पहिला पहल साहित्यिक लोग करे त नीक होई. कई बेर से बलिया-गाजीपुर-बनारस आवत-जात सबकर बात-व्यवहार समझत हमार निजी समझ इहे कहत बा कि जबले बोलले-बतियवले लेखा, भोजपुरी लिखला-पढ़ला के गति तेज ना होई त आपन पहिचान, आ बड़प्पन देखवला से कुछ नइखे होखे-जाए के. साहित्यिक, समाजसेवी आ बुद्धिजीवी भोजपुरिहा लोगन के बोलले-बतियवला नियर आपन लिखलो-पढ़ला के युवा वर्ग मे रचावे बसवे खातिर पूरा जोर लगावे के पड़ी.
युवा वर्ग पर कई किसिम के बोझ बा. पढ़ाई, कैरियर, जाॅब, प्रोफेशन, स्टेटस, भरन-पोसन, प्रतिस्पर्धा में बनल रहल आ सबका संँग-सँग भोजपुरियो संस्कृति में बनल रहल. स्कूल कालेज सभा समारोह आ सोसाइटी फंक्शन में भोजपुरी भासा के लोप त होते बा, संचार साधन जइसे इन्टरनेट ह्वाट्सएप. फेसबुक. ट्विटर आदि में भोजपुरी कन्टेन्ट के कमी लउकत बा. भा कहीं कि विषयवस्तुओ त बाटे बाकिर प्रसार बढ़ावे में भारी कमी बा. एही तरह जवन आज लिखल-पढ़ल आ गुनल जाता ओकरा के ‘आडियो-वोडियो’ प्रारूप मे अधिका से अधिका बढ़वला के जरूरत बा.
अक्सर हम देखेनी कि जहाँ चार गो समाजसेवी भा बुद्धिजीवी साहित्यकार लोग लउकेला कैसेट आ भोजपुरी सिनेमा वाला छिछिल फूहड़पन के गरियावत लउकेला. भाई जवन बाजार में आई भा परोसल जाई ऊहे न लोग देखी-जानी!. एमे दखल देबे खातिर बुद्धिजीवी, समाजसेवी आ साहित्यिक समझदार लोगन के कूदे आ कुछ पाजिटिव काम करे के पड़ी. अगर आज एह विषय पर एगो बइठकी बोला दिहल जाव त पता चली कि लोग एह टापिक पर अतना बोल दी, आतना ढकच दी कि टापिके बन्न हो जाई. बात कहला ले ढेर कइला के बा, कुछ कइले से रास्ता बनी. हम अपना जवानी के बीसन साल पार करत बानी एही आशा में कि साहित्यकार आ संस्था वाला लोग एह दिसाईं बहुत काम कर रहल बा, पत्र पत्रिका निकाल रहल बा, जरूर आगा कुछ ना कुछ होई. बाकिर साँच इहे बा कि खाली प्रसार विहीन प्रिन्ट मीडिया का बदउलत हमनी का पुरनकी जगहा से तनिकि भर आहा घुसुकल बानी जा, एसे ढेर ना. आजुओ ज्यादातर लोग ओही पुरान ढंग-ढर्रा आ सोच पर काम कर रहल बा, भा सेवा कर रहल बा जवना से उ लक्ष्य नइखे भेंटा पावत, जवन अबले भेंटाइ गइल चाहत रहे.
हमरा कुछ हट-हटा के सोचे के आदत बा आ हट हटा के करे के कोशिश. बाकिर एह कोशिश आ कहला-सुनला में कुछ ना कुछ अइसनो छुवे क, उदबेगे क कोशिश करब जवन दुखइबो करी. बाकिर जब धीरे-धीरे सही होखे लागी, त बदलाव भा हलुक-पातर परिवर्तन का बाद सहज आ अनुकूल लागी. कुछ अइसन लक्ष्य पर काम कइल जरूरी बा जवना से भोजपुरी ओह सब वर्ग से जुड़ जाव…. बड़-छोट, ब्यूरोक्रेट, अफसर, प्राइवेट सेक्टर, मध्यवर्गी समाज, आईटी सेक्टर, फैक्टरी, दुकान, कम्पनी चाहे लाला के दोकान, बूढ़-पुरान, लइका-लइकी, मेहरारू सभे भोजपुरी सुने, देखे पढ़े आ लिखे लागे. एकरा खातिर स्वंयसेवी हर बड़ शहर में वालन्टियर भाव से काम करे के पड़ी. नाम, सम्मान, पद, पुरस्कार के लालच छोड़ि के अपना भाषा खातिर सेवापरक भाव लेके व्यक्तिगत प्रतिबद्धता, कमिटमेंट, का साथ कुछ शुरू करे के पड़ी. हमरा कवनो मान-सम्मान, पदवी-पुरस्कार के लालसा नइखे ना लिखास-छपास के भूखि बा. एगो चिनगारी जरूर बा भितरी, जवन कुछ अच्छा करे के जज्बा-जोश जगावत बा. एह कालम का जरिए, रउरा जइसन कइ लोगन से संबाद आ मिलला क जरूरत पड़ी एह अपेक्षा का साथ एह अंक में बस अतने….!
(भोजपुरी दिशा बोध के पत्रिका ‘पाती’ के सितम्बर-दिसम्बर अंक से साभार)
प्रगत द्विवेदी सांख्यिकी में परास्नातक हउवन | द सरफेसेज आ द प्लाइ रिपोर्टर नांव के दू गो मैगजीन निकालेलन बिजिनेस मीडिया में वास्तु आ वुड प्रोडक्ट का साथ इन्टीरियर डिजाइन प्रोडक्ट के अच्छा जानकारी बा! भोजपुरी से उनकर लगाव सुरुवाते से रहल बा, आजुअो ऊ भोजपुरी बोलला का साथ, भोजपुरी में लिखल पढल करेलन!


text:
नवनिर्माण फिल्म इंटरटेन्मेंट आ श्रीमहागणपति प्रोडक्शन मिल के बनावे जात बाड़ें फिलिम “सेटिंगबाज”. एह फिलिम के संगीतमय मुहूर्त पिछला दिने खुशबू जैन के गावल गीत के रिकार्डिंग कर के मुंबई के एम फॉर यू स्टूडियों में कइल गइल. गीतकार आ संगीतकार हउवें संतोष पुरी.
“सेटिंगबाज” के निर्माता महेन्द्र अहीरे, निर्देशक सुनील सिन्हा, आ लेखक मुकुल शर्मा अउर धनंजय सिंह हउवें. स्टंटमैन कुमार महाराजन आ कैमरा मैन सोनू शर्मा.
संगीत मुहुर्त का मौका पर खुशबूजैन के अलावा रजनी गांगुली, शमी शेख, गीता वीर, संतोष वीर अउर मुकुलो शर्मा पार्श्व गायन कइलें. फिलिम के मुख्य कलाकार हउवें नवोदित राहुल सिंह, अपूर्वा, अनूप अरोड़ा, फूल सिंह, नैना, रिंकल, सपना सप्रू, नीरज समर्थ, उमेश बाजपेयी आ पूजा सिंह.
(संजय भूषण पटियाला)


text:
खोल, बाह्य आवरण के कहल जाला । ई प्राकृतिक आ कृत्रिम दुनो प्रकार के होला , जइसे- घोंघा के खोल, रजाई-तकिया के खोल आदि । एकरा अलावे खोल अईसन भी होला जे हमनी अपना कल्पना से आभासी दुनिया में रचेनी सs । एकरा के बनावे में कुछ लागेला ना , ई छुअल आ अलग से देखल ना जा सके ना कहीं सईंत के राखल जा सकेला बाकिर ऊ दोसरा के लउकेला , प्रभावित करेला ।
* वास्तव में आदमी जवन होला, ओकरा के ऊ छुपावे के कोशिश करेला आ ओइसन अपना के देखावे के कोशिश करेला जईसन ऊ दोसरा के निगाह में बनल चाहेला । ई प्रवृति नेता लोग में तनी बेसिये होला । आदमी अपना आदर्श के तरह बने/दिखे के चाहेला बाकिर ई तनी कठिन होला एहसे आदमी अपना आदर्श के अनुसरण ना करके उनकर अनुकरण करे लागेला । अनुसरण जेतने कठिन होला , अनुसरण ओतने आसान बाकिर दूर से आदमी के व्यक्तित्व त गढ़ ही देवेला। हालांकि पारखी निगाह त भांप ही लेवेला बाकिर ओइसन निगाह अपवाद स्वरूप ही होला समाज में आ एहसे ई अनुकरण वाला ‘खोल’ काम कर जाला ।
*फेसबुक , ट्विटर आदि आभासी इंटरनेट के दुनिया में ‘खोल’ के खेला अजब बा । कुछ लोग अपना के गंभीर,चिंतक,समाजसुधारक,जानकार,आदि देखावे के फेरा में दिन-रात जतन करेला । हल्का-फुल्का पोस्ट से बचेला । जरुरी नइखे जे हल्का पोस्ट या खाली गंभीर ही लिखाव , जरुरत बा कि आदमी के आपन मौलिकता बनल रहे बाकिर ई मुश्किल होला । कुछ दिन पहिले हम एगो विद्वान के फेसबुक पर फ्रेंड रिक्वेस्ट भेजनी , स्वीकृत भी भईल बाकिर हमार सामान्य(कभी कभी मजाकिया भी ) पोस्ट उनका मित्र-सूची में बनल रहे खातिर घातक रहे, शायद लोग उनका के कहित कि, ”कैसे-कैसे लोग आपके मित्र हैं ”, त ऊ विद्वान जी चुप्पे से अन्फ्रेंड क देनी ।
*हमनी के घर के बैठका आ बाकी हिस्सा में फर्क होला । चुकी लोग बैठका में आवेला एहसे ओकरा के सजा-सवाँर के राखेनी आ बाकि के अपेक्षाकृत कम । ई बैठका हमनी के खोल ह जवन बाकि हिस्सा के छुपा के राखेला ।
*कम जानकारी भा अनुभव होखला के बाद भी अपना के जानकार/अनुभवी प्रदर्शित कईल आ ओकरा खातिर विभिन्न जतन भी खोल के स्वरुप ह ।
*चूकि भोजपुरी के पहचान अब तक अनपढ़-गंवार के ही बा एहसे भोजपुरी के जगह पर भी अंग्रेजी छाँटल कड़ा खोल के उदाहरण ह । अईसन बहुत सारा खोल/आवरण से हमनी अपना आप के ढक लेले बानी सs । तनी एक बेर निहारे के कोशिश करल जाव जे पियाज के छिलका नियर खोल दर खोल हमनी के असली रूप बा का ? कहीं पियाजे नियन अंत में शून्य त नइखे ?
#अंत में – ‘खोल’ एगो ताल-वाद्य भी होला जवन देखे में ढोलक/मृदंग से मिळत जुलत होला आ जवन पश्चिम बंगाल आ उड़ीसा में खूब प्रचलित ह ।
चन्दन सिंह (आखर के फेसबुक पेज से)


text:
सिनेमा भोजपुरी के परदा पर ड्रीम गर्ल रिंकू घोष के हंगामा पहिलहीं से जारी बा. अब इनकर चर्चित फिलिम ‘साली बड़ी सतावेले’ जल्दिए रिलीज होखेवाली बा. नायक बाड़ें सुपर स्टार रवि किशन. अपना एह फिलिम से रिंकू गजबे उछाह में बाड़ी. उनुका पूरा भरोसा बा कि इहो फिलिम दर्शकन के नीक लागी.
जान लीं कि आजु ले रविकिशन आ रिंकू के जोड़ी वाली हर फिलिम सफल रहल बाड़ी सँ. आ ‘बिदाई’, ‘सुहागन बना द सजना हमार’, ‘बलिदान’ आ ‘केहू हमसे जीत ना पाई’ क बाद अब ई जोड़ी फेरू एकबेर हंगामा बरपावे वाली बा अपना फिलिम ‘साली बड़ी सतावेले’ से. एह फिलिम में रानी चटर्जी साली बनल बाड़ी.
(शशिकांत सिंह)


text:
लखनऊ: टिकट बंटवारे को लेकर मचे घमासान के बीच बुधवार को सपा सुप्रीमो मुलायम सिंह यादव ने पार्टी के 325 उम्मीदवारों की घोषणा कर दी। मुलायम सिंह ने पार्टी के 176 वर्तमान विधायकों पर भरोसा जताते हुए दोबारा टिकट दिया है। प्रदेश की कुल 403 विधानसभा सीटों के लिए 4200 उम्मीदवारों ने अप्लाई किया था। जिन उम्मीदवारों को टिकट दिया गया है, उसमें शिवपाल का प्रभुत्व ज्यादा नजर आता है। शिवपाल के चहेतों की इस लिस्ट में भरमार है। मुलायम ने कहा कि सभी उम्मीदवारों को सोच समझकर चुना गया है। इस दौरान उन्होंने कहा कि यूपी जीतने वाला दिल्ली जीतता है। मुलायम ने मुख्यमंत्री अखिलेश यादव के बांदा से लडऩे की लग रही अटकलों के सवाल पर कहा कि अखिलेश जहां से चाहें चुनाव लड़ सकते हैं।
किसी से गठबंधन नहीं करेगी पार्टी
लंबे समय से कांग्रेस के साथ गठबंधन की लग रही अटकलों को मुलायम सिंह ने खारिज कर दिया। मुलायम सिंह ने ऐलान किया कि अगामी विधानसभा चुनाव में उनकी पार्टी किसी से कोई गठबंधन नहीं करेगी। समाजवादी पार्टी अकेले चुनाव लड़ेगी।
अखिलेश के करीबी मंत्रियों का कटा टिकट
सबसे खास बात यह है कि इस लिस्ट से अखिलेश के कई करीबी मंत्रियों के टिकट काट दिए गये हैं। जिसमें मंत्री पवन पांडेय और राम गोविंद चोधरी समेत कई अन्य शामिल हैं। मुलायम सिंह ने इन मेत्रियों का टिकट काटकर पार्टी के अन्य नेताओं को टिकट दिया है।
अखिलेश को झटका
दागी नेताओं की लिस्ट में शामिल अतीक अहमद को कानपुर कैंट से टिकट मिला है। इससे पहले अखिलेश यादव ने पार्टी से दागी नेताओं को टिकट देने से अपनी नाराजगी जाहिर की थी। टिकट कटने के डर से मंगलवार को अतीक अहमद ने मुलायम सिंह से उनके आवास पर मुलाकात की। मुलायम सिंह ने भी उन्हें निराश नहीं किया और उनके नाम पर मुहर लगा दी। मुख्यमंत्री के विरोध के बावजूद अतीक को मिलना अखिलेश के लिए बड़ा झटका माना जा रहा है।
अपर्णा यादव को मिला टिकट
छोटी बहु अपर्णा यादव के लखनऊ कैंट से लडऩे की लग रही अटकलों को हरी झंडी मिली है। सपा सुप्रीमो ने उनके नाम पर मुहर लगा दी है। इस दौरान मुलायम ने कहा कि सभी उम्मीदवारों को सोच समझकर चुना गया है।
उम्मीदवारों की पूरी लिस्ट जिला सहारनपुर बेहट- उमर अली खान सहारनपुर नगर- संजय गर्ग सहारनपुर देहात- अब्दुल वाहिद रामपुर मनिहारन- विश्वदयाल छोटन गंगोह- रुद्रसेन चौधरी जिला शामली थाना भवन- किरनपाल कश्यप शामली- मनीश कुमार चौहान मुजफ्फरनगर चरथावल- मुकेश कुमार चौधरी पुरकाजी (सु.)- उमा किरन खतौली- श्यामलाल बच्ची सैनी मीरपुर- शहनवाज राणा जिला बिजनौर नजीबाबाद- अबरार आलम अंसारी बढ़ापुर- शेक सुलैमान नहटौर (सु.)- मुन्ना लाल प्रेमी चांदपुर- शेरबाज पठान नूरपुर- नईमुल हसन जिला मुरादाबाद कांठ- अनीसुर्रहमान जिला मेरठ सरधना- अतुल प्रधान मेरठ कैंट- सरदार परविंदर सिंह मेरठ शहर- रफीक अंसारी मेरठ दक्षिण- हाजी आदिल चौधरी जिला बागपत छपरौली- हाजी तराब्बुद्दीन बडौंत- चौधरी साहब सिंह बागपत- डॉ. कुलदीप उज्जवल जिला गाजियाबाद लोनी- ईश्वर मावी मुरादनगर- दिशांत त्यागी साहिबाबाद- राशिद मलिक गाजियाबाद- डॉ. सागर शर्मा मोदीनगर- रामआसरे शर्मा जिला हापुड़ हापुण (सुं.) – तेजपाल सिंह जिला गौतमबुद्धनगर नोएडा- अशोक कुमार चौहान दादरी- विक्रम सिंह भाटी जिला बुलंदशहर सिकन्दराबाद- अब्दुल रब बुलंदशहर- मोहम्मद मुस्तकीम अलवी अनूपशहर- हिमायत अली खुर्जा (सु.)- सुनीता चौहान जिला अलीगढ़ खैर (सु.)- प्रशांत कुमार बाल्मीकि बरौली- सुभाष बाबू लोधी इगलास (सु.)- कन्हैया लाल दिबाकर जिला हाथरस हाथरस (सु.)- राम नारायण काके सिकन्दराराऊ- यशपाल सिंह चौहान जिला मथुरा छाता- लोकमणि कान्त जादौन मांट- जगदीश नोहवार गोवर्धन- किशोर सिंह जिला आगरा एतमादपुर- डॉ. प्रेम सिंह बघेल आगरा कैंट (सु.)- चंद्रसेन टपलू आगरा ग्रामीण- हेमलता दिवाकर फतेहपुर सीकरी- राजकुमार चाहत खैरागढ़- विनोद कुमार सिकरवार फतेहाबाद- डॉ. राजेंद्र सिंह जिला फिरोजाबाद टुण्डला (सु.)- महाराज सिंह धनगर फिरोजाबाद- शमशाद अहमद बाबा जिला कासगंज अमापुर- वीरेंद्र सिंह सोलंकी जिला बदायूं बिल्सी- उ दयवीर सिंह शाक्य दातागंज- अवनीश यादव जिला बरेली बिथरी चैनपुर- वीरपाल सिंह यादव बरेली शहर- शेरअली जाफरी आल्वी बरेली कैंट- हाजी इस्लाम बाबू आंवला- महिपाल सिंह यादव जिला पीलीभीत बीसलपुर- नीरज गंगवार जिला शाहजहांपुर जलालाबाद- शरदवीर सिंह तिलहर- अनवर अली उर्फ जकीउर्रहमान शाहजाहांपुर- तनवीर अहमद खां जिला लखीमपुर खीरी पलिया- अनीता यादव धौरहरा- यशपाल चौधरी मोहम्मदी – आर ए उस्मानी जिला हरदोई सवाइजपुर- पद्मराग सिंह यादव पम्मू बिलग्राम मल्लावां- सुभाष पाल जिला उन्नाव मोहान- भगवती प्रसाद उन्नाव- मनीषा दीपक जिला लखनऊ लखनऊ पूर्वी- श्वेता सिंह जिला रायबरेली तिलोई- मयंकेश्वर सिंह रायबरेली सदर- आर पी यादव जगदीशपुर- विजय कुमार पासी जिला फर्रुखाबाद फर्रुखाबाद- विजय सिंह, निर्दलीय विधायक जिला सिकन्दरा सिकन्दरा- महेन्द्र कटियार जिला कानपुर नगर गोविंदनगर- सुनील शुक्ला आर्यनगर- रीता बहादुर सिंह किदवई नगर- ओमप्रकाश मिश्रा कानपुर कैंट – हाजी परवेज अंसारी जिला कानपुर ग्रामीण महाराजपुर – अरुणा तोमर जिला जालौन माधोगढ़ – लाखन सिंह कुशवाहा कालपी – विष्णुपाल सिंह उर्फ नन्नू राजा जिला ललितपुर ललितपुर – ज्योती लोधी महरौनी – रमेश कुमार खटीक जिला हमीरपुर राठ – अम्बेश कुमारी जिला महोबा महोबा – सिद्धगोपाल यादव जिला बांदा तिन्दवारी – दिपा सिंह गौप नरैनी – भरत लाल दिवाकर बांदा – देवराज गुप्ता जिला चित्रकूट मानिकपुर – नर्भय सिंह पटेल जिला फतेहपुर बिंदकी – समरजीत सिंह फतेहपुर- चंद्र प्रकाश लोधी अय्याशाह – दलजीत निषाद हुसैनगंज- मोहम्मद शफीर जिला प्रतापगढ़ विश्वनाथ गंज – संजय पाण्डे पुत्री राजाराम पांडे जिला कौशाम्बी मंझनपुर – हेमन्त कुमार टुन्नू चायल – चंद्रपली सिंह पटेल जिला इलाहाबाद करछना- उज्जवल रमण सिंह इलाहाबाद पश्चिम- ज्योति यादव कोरांव (सु)- रामदेव निडर कोल जिला फैजाबाद रूदौली – अब्बास अली जैदी जिला बहराइच महसी – राजेश त्रिपाठी कैसरगंज – रामतेज यादव जिला गोण्डा कटरा बाजार – बैजनाथ डूबे जिला सिद्धार्थनगर बांसी – लालजी यादव डुमरियागंज – कमाल युसुफ जिला बस्ती कप्तानगंज – राना क्रष्ण किंकर सिंह रदौली – अनूप पाण्डे जिला सन्तकबीर नगर खलीलाबाद – सुबोध चंद्र यादव पुत्र भालचंद यादव जिला महाराजगंज पनियारा – क्रष्णभान सिंह सैंथवार जिला गोरखपुर कैम्पियरगंज – चिन्ता यादव गोरखपुर सदर – संजय सिंह सहजनवा- यशपाल सिंह यादव खजनी – जोखू पासपान चौरी चौरा- केशव यादव बांसगांव – संजय कुमार पहलवान चिल्लूपार – राजेंद्र सिंह पहलवान जिला कुशीनगर खड्डा- नाथुनी कुशवाहा पडरौना – विजेन्द्र पाल सिंह यादव पुत्र बालेश्वर यादव तमुकुही राज – पी के राय फाजिलनगर – विश्वनाथ सिंह जिला देवरिया रुद्रपुर- प्रदीप यादव जिला आजमगढ़ मुबारकपुर- रामदर्शन यादव जिला मऊ मधुवन- राजेंद्र मिश्रा मऊ- अल्ताफ अंसारी जिला बलिया रसड़ा- सनातन पांडेय फेफना- अंबिका चौधरी जिला जौनपुर जौनपुर- मोहम्मद जावेद सिद्दीकी मुगराबादशाहपुर- ज्वाला प्रसाद यादव जिला गाजीपुर मोहम्मदाबाद- राजेश कुशवाहा जिला चंदौली मुगलसराय- बाबूलाल यादव सकलडीहा- प्रभुनारायण सिंह यादव जिला वाराणसी पिंड्रा- डॉ. रामबालक सिंह पटेल अजगरा (सु) – लालजी सोनकर शिवपुर- अरविंद कुमार मौर्य वाराणसी उत्तरी- हाजी अब्दुल समद अंसारी वाराणसी दक्षिण- अशफाक अहमद डब्लू वाराणसी कैंट- रीबू श्रीवास्तव.
इन नेताओं का कटा टिकट-
-फैजाबाद के पवन पांडेय का टिकट काट दिया गया है।
-मंत्री राम गोविंद चौधरी का कटा टिकट
-मुरादाबाद शहर से विधायक युसुफ अंसारी का टिकट कटा।
-मुरादाबाद देहात से विधायक शमीमुल हक का टिकट कटा।
loading...


text:
भोजपुरी सिनेमा के जानल-मानल निर्देशक प्रेमांशु सिंह के जनमदिन भोजपुरी फिलिम ‘लाडला’ के शूटिंग होत जगहा पर पूरा टीम संगे हँसी खुशी मनावल गइल.
प्रेमांशु सिंह के जनमदिन के ई पार्टी उनुका ला सरप्राईज पार्टी रहल जवना के पूरा यूनिट मिल के शूटिंग का सेट पर प्रेमांशु सिंह के सरप्राईज दिहल. सुपर स्टार खेसारी लाल यादव बहुते खुशी से एह सरप्राईज बर्थडे पार्टी के अपना गाना से अउरी आनन्ददायक बना दिहलन.
अभिनेता रंजीत सिंह आ लेखक अउर सह निर्माता नन्हे पाण्डेय, निर्माता निलाभ तिवारी खेसारी लाल यादव आ नेहाश्री के साथ देत प्रेमांशु सिंह के एह जनमदिन पार्टी के यादगार बना दिहले.
सरप्राईज बर्थडे पार्टी से भाव विभोर भइल प्रेमांशु सिंह सभके तहेदिल से शुक्रिया दिहलन.
(रामचंद्र यादव)


text:
– जयंती पांडेय
ओह दिन साइत बिगड़ल रहे कि आंगछ खराब रहे. गाँव के लरिका मधुमाछी के छत्ता में ढेला मार के परइले सन. ओने रामचेला जेठ के दुपहरिया में पछुआ के झोंका के कम करे खातिर आँख मुलमुलावत पेड़ का नीचे आगे के ठाड़ भइल रहले. दू गो माछी कुठावां बिन्ह दिहलीं सन.
दरद के मारे दुपहरिए में जोन्ही लउके लागल रहुवे उनका. का करस, पहिले उत्पाती लइकन के खबर लेस कि दवा के इंतजाम करस इहे सोचत बुड़बक लेखा ठाढ़ा रहलें कि देखलें कई गो माछी उनका कपारे पर घुमरीपरौंवा खेलत बाड़ी सन. ऊ सरपट्टा भागे लगलें.
अतने में पाछा से एगो नवछेड़िया लइका मोबाइल फोन लिहले दउरत आइल, हाथ जोर के कहे लागल, “ऐ काका, गोड़ लागतानी. आपना संगे एगो सेल्फी खींच लेबे द, पड़ा पुन्न होई.”
रामचेला अचरज के मारे तनि देर खातिर आपन तकलीफ भुला गइलें, पूछलें, “ए बबुआ, ई कब से फोटो खींचावल आ गंगा नहाइल बरोबर होखे लागल?”
लइका रोअइन मुंँह बना के कहे लागल, “ए काका, साल से उप्पर भइल, फेसबुक पर बानी. हमा सुमां गाँव वालन के केहु पूछते नइखे. रऊवां मान जइतीँ त एगो एक्शन सेल्फी बन जात.”
“अच्छा!”
“हँ ए काका, हम रउवा संगे मछिअन अउर पाजी लइकनो के फोटो खींच के फेसबुक पर अपलोड करब. रउवे बुझीँ कि ई अइसन सिचुएशन बा कि बहुते लाइक आ कमेंट मिली. हमहूं के दुनिया जान जाई कि केहु बाटे!”
रामचेला के देहिं आग लाग गइल. ऊ किचकिचा के कहलें, “अरे घोड़ाराम. ई फोटो से तोर गुमनामी ना कटी, कवनो नीक काम कर तब दुनिया अपने आप तोहरा के खोजी, जयजयकार करी.” उनकरा खिसियइला से लइका निराश हो के भुईंया बइठ गइल.
कोरा में फोन राख के कहे लागल, “का बताईं ए काका, जवार में बाढ़ि आइल, सात गो कतल भइल, खसरा फइलल, फागुन में बरखा से गेंहू पलर गइल, इस्कूलन में मास्टर नइखन आवत… हम सब मौका पर रहनी. फोटो खींचि के डलनी लेकिन केहू ना पूछल. जानऽतारऽ एक ओर हमार एतना मेहनत आ दोसरा ओर मऊगी बाड़ी सन. तनि सा अंचरा टारि के, तनि सा टेढ़िया ताकि के सेल्फी डाल देत बाड़ी सन, आन्हीं मे आम नियर कमेंट चुअता.”
रामचेला फूल के कुप्पा भइल आँख सोहरावत कहलें, “ले ल बाबू सेल्फी, अब तोहार दुख देखल नइखे जात.”


text:
– अशोक कुमार तिवारी
जीए द जनता के चाहे गरदन जाँत मुआव,
हटे देश बपौती तहरे जइसे मन चलावऽ.
स्वास्थ सड़क शिक्षा तीनोें के धइले बा बदहाली,
तोहरा एकर कवन फेर बा काटऽतारऽ छाल्ही.
एहिजा जरे बदन घाम में, ओहिजा चले एसी,
इहाँ तियन से भेंटे ना बा, उहवाँ मुरगा देसी.
आर्सेनिक पानी पीए के बा इहवां मजबूरी,
उहवाँ कोल्ड ड्रिंक दारू में फेंटल भइल जरूरी.
कुल्हि लोग के फाटे द, बस आपन खाली बचावऽ,
हटे देश बपौती तहरे जइसे मन चलावऽ.
याद करऽ हमनी से का का कइले रहलऽ वादा,
कुरसी मिलते बदल गइल छने में सब इरादा.
हमनी के लड़ी जा एहिजा रोजी-रोटी खातिर,
काहें ला तू बड़की कुरसी धइले बाड़ऽ नाती.
सब गरीब जब मरिए जइहें, कहवां रही गरीबी,
तोहरा ले शुभचिन्तक के बा के बा अब करीबी.
आपन सपना साँच करऽ हमनी के बस देखलावऽ,
हटे देश बपौती तहरे जइसे मन चलावऽ.
कार भइल बेकार अब तूं प्लेन में चढ़ि के चलऽ,
देश के रुपिया तहरे हटे, लूटि पाटि के धऽ ल.
सब हमाम में लंगे बाटे, के बाटे पुछवइया.
जे तू कहबऽ सत्य बचन बा उहे खाली भईया,
बाड़ समरथ तूं ही, जे तूं चहबऽ उहे होई.
केतनो केहु छाती पीटी, केतनो केहू रोई.
परले राम कुकुर के पाला जेने अब घिसियावऽ,
हटे देश बपौती तहरे जइसे मन चलावऽ.
गाँव सूर्यभानपुर, जिला बलिया के अशोक कुमार तिवारी (बीए, एलएलबी) पेशा से वकील हईं. इहाँ के रचना भोजपुरी आ हिन्दी के पत्र पत्रिकन में छपत रहेला. आ हालही में इहाँ के पहिला कविता संग्रह ‘पहिलका डेग’ का नाम से छप चुकल बा. दूरदर्शन आ मंच पर कविता पाट करत रहीले.


text:
मोती बी.ए. आ एम. कुमार वैरागी आर्ट्स के बैनर तर बनत भोजपुरी फिलिम – प्रेम के बंसुरिया – सेंसर बोर्ड से ‘ए’ प्रमाणपत्र का साथे पास हो गइल बा. एह फिलिम के जल्दिए रिलीज कइल जाई.
एह फिलिम – प्रेम के बँसुरिया – में दू गो दोस्त आ ओह लोग के बचवन के बीच पनपल प्रेम-प्रसंग के बहुते सुन्दर चित्रण बा. एह प्रेम का बीच गँवई माहौल में पसरल अमीरी-गरीबी आ करजा का बोझ तरे दबाइल सीधा-साधा लोगन के बेबसीओ के बखूबी देखानल गइल बा जेहसे फिलिम के कहानी प्रेम-प्रसंग वाला होखला का बावजूद हिया छू लेत बिया.
प्रेम के बँसुरिया के कथा-पटकथा लेखक ‘नदिया के पार’ (दिलीप कुमार) आ ‘साजन’ (अशोक कुमार) के पटकथा लिखे वाला मोती बी.ए. के हवे. संवाद ओ.पी. शर्मा के लिखल ह. निर्माता मुकेश कुमार वैरागी आ निर्देशक साहिल खान हउवें. गीतकार मोती बी.ए. आ संगीतकार अजय वर्मा बाड़ें.
फिलिम के मुख्य कलाकार हउवें अलिशा रावत, विराज मेहता, राजन पटेल, धर्मेन्द्र शर्मा, अनिल देवा, सत्तन यादव, झप्पू झील, संजय निर्मोही अउर आईटम गर्ल संध्या चौधरी आ पूजा.
(समरजीत)
प्रेम के बँसुरिया


text:
हेलो भोजपुरी पत्रिका के तिरंगा विशेषांक एह अंक में वर्तमान राष्ट्रीय ध्वज से जुड़ल जानकारी देवे के प्रयास कइल गइल बा. आखिर तिरंगा कइसे अस्तित्व में आइल, एकरा बारे में रउरा जानकारी मिलि.
हेलो भोजपुरी पत्रिका भोजपुरी भाषा , साहित्य आ संस्कृति के प्रति समर्पित पत्रिका बा .आवे वाला समय में हेलो भोजपुरी दुनियां के सबसे ज्यादा देखे वाला वेबसाइट आ सबसे ज्यादा पढ़े वाला पत्रिका हो सकेला अगर राउर पूरा सहयोग आ प्यार मिले त .रउरा सहयोग के स्वागत बा आ निहोरा बा की रउरा लगे जवन भी जानकारी उपलब्ध होखे तवन हेलो भोजपुरी के मेल आईडी पर मेल करीं आ चाहे फोन करीं .हमनी के मेल आईडी आ फ़ोन नम्बर बा :- info@hellobhojpuri.com हेलो भोजपुरी पत्रिका के इहे उद्देश्य बा की भोजपुरी के दुनियां के कोना कोना में पहुंचावल जाव आ हमनी के जवन भी साहित्य व संस्कृति आ धरोहर बा ओकरा के एक जगह पर बिटोरल जाव ताकि एगो प्लेटफ़ॉर्म पर हमनी के सभकुच मिल सके . लेकिन एमे राउर सहयोग बहुत जरुरी बा . एहिसे रउरा से निहोरा बा की हेलो भोजपुरी पत्रिका के दिल से सहयोग आ प्यार दिहीं ताकि भोजपुरी भारत के संविधान के आठवीं अनुसूची में जगह पा सके .


text:
बिहार के कला-संस्कृति मंत्री आ भोजपुरी सिनेमा के मशहूर गीतकार विनय बिहारी बतावत बाड़े कि अब बिहारो में इलाकाई सेंसर बोर्ड होखी आ एकरा ला कला-संस्कृति विभाग प्रस्ताव तइयार करावे में लागल बा. एह काम खातिर देश के नौ गो इलाकाई सेंसर बोर्ड के प्रारूप मँगावल गइल बा जवना का आधार पर एकर स्थापना हो सकी.
बतावल जात बा कि बिहार में फिल्म स्टूडियो बनावे के सपनो जल्दिए पूरा हो जाई. राजगीर में एकरा खातिर 26 एकड़ जमीन खरीद लिहल गइल बा. आ अगिला साल से ओकरा के बनावे के काम शुरू हो जाई.
जान जाईं कि हर साल नाहियो त एक सौ भोजपुरी, मगही, मैथिली फिलिम बनावल जाले आ बहुते बड़ संख्या में भोजपुरी, मगही, मैथिली, अंगिका आ बज्जिका भासा के आडियो विडियो सीडीओ बनावल जाले. बाकिर अबहीं सगरी काम मुंबई में करावल जात बा काहे कि बिहार में स्टूडियो नइखे.
स्टूडियो आ सेंसर बोर्ड बन गइला के सबले बड़का फायदा होखी कि दुअर्थी संवाद आ फूहड़ गीतन पर रोक लगावल संभव हो पाई. अलग बाति बा कि फूहड़ फिलिम आ गीत दोसरो भासा में भरपूर बाड़ी स बाकिर बदनाम भोजपुरी के कर दिहल गइल बा आ एह काम में भोजपुरियो लोग बढ़ चढ़ के शामिल हो गइल बा. जतना पोर्न फिलिम अंगरेजी में बनेला ओतना शायदे कवनो दोसरा भासा में बनत होखी बाकिर अंगरेजी भासा पर फूहड़ भा अश्लील होखे के आरोप ना लगावल जाय. दक्खिन भारत के फिलिमन में जतना देह देखावल जाला आ जतना सी ग्रेड फिलिम बनेली सँ ओतना भोजपुरी में ना होखे बाकिर तमिल, तेलुगु, कन्नड़, मलयालम पर केहू फूहड़ होखे के आरोप ना लगावे. भोजपुरी के बदनाम करे में कुछ लोग के आपन स्वार्थ बा, खास कर के हिंदी प्रेमियन के जिनका लागेला कि भोजपुरी के बढ़ला से हिंदी के नुकसान हो जाई. अइसने हिंदी प्रेमी भोजपुरियन का चलते आजु ले भोजपुरी के संविधान के अठवीं अनुसूची में नइखे डालल जा सकल. होखे के त चाहीं कि पहिले अइसनका भोजपुरी विरोधियन के खिलाफ आन्दोलन चले आ भोजपुरी के सँवारे-सुधारे के काम ओकरा बाद कइल जाव. बाकिर एह पर केहू के धेयान नइखे. भोजपुरी के गरिया के जतना प्रचार मिल जाला ओतना शायद भोजपुरी खातिर काम कइला पर ना मिल पावे आ एहिसे लोग गरियावे में ढेर आगे रहेला, भोजपुरी लिखे पढ़े बतियावे में कम.


text:
सिनेमा भोजपुरी के मशहुर निर्माता अभय सिन्हा पिछला दिने अपना पचीसवाँ फिलिम ‘दुल्हे राजा’ के मुहूर्त कइलन. यशी फिल्मस् प्रा. लि. के बैनर तले बनत एह फिलिम के मुहूर्त क्लैप इम्पा अध्यक्ष टी. पी. अग्रवाल, निर्माता अभय सिन्हा, आ अभिनेत्री शरबनी मुखजी मिल के दिहल लोग. फिलिम के मुख्य कलाकार जोड़ी बा दिनेशलाल यादव निरहुआ आ दक्खिन भारत के अभिनेत्री मधु शर्मा के. निर्देशक अजय श्रीवास्तव आ सह-निर्माता विनोद चौधरी हउवें. एह शुभ अवसर पर नायक निरहुआ आ नायिका मधु शर्मा फिलिम के एगो गाना पर शानदार परफारमेंसो दिहलें.
एही मौका पर अभय सिन्हा अपना नइकी फिलिम खेसारी लाल-स्मृति सिन्हा अभिनीत आ असलम शेख निर्देशित ‘प्यार झुकता नहीं’ के संगीत जारी कइलें. संगीत इम्पा अध्यक्ष टी. पी. अग्रवाल, इंडियन ओवरसीज बैंक के जी. एम. के. के. सोनी, रवि किशन, निरहुआ, पवन सिंह, खेसारी लाल, रानी चटर्जीं, पाखी, स्मृति सिन्हा, अक्षरा सिंह, शैलेश सिन्हा, निर्देशक असलम शेख आ अभनेत्री राखी सावंत के हाथे जारी कइल गइल. एकर संगीत म्युजिक एंगल म्युजिके के लेबल पर जारी भइल बा.
एह मौका पर अभय सिन्हा अपना फिलिम के सगरी कलाकारन, तकनीशियनन, आ निर्देशकन से आभार जतवलें जिनका सहयोगे से ऊ अपना सफलता के सफर तय कइलन. अभय सिन्हा साल 2004 में भोजपुरी फिलिम ‘बंधन टूटे ना’ से भोजपुरी फिलिम बनावल शुरू कइले रहलें.
सुपरस्टार रवि किशन, निरहुआ, पवन सिंह आ खेसारी लाल यशी फिल्मस आ अभय सिन्हा के उज्ज्वल भविष्य के शुभकामना दिहलें. बधाई देबे वालन में हिमालय, प्रवेशलाल यादव, निर्माता टी. पी. अग्रवाल, आलोक कुमार, सुजीत तिवारी, निर्मल जानी, अनिल सम्राट, बिटटू सरदार, मनोज चौधरी, कम्पलीट सिनेमा के संपादक कुमार मोहन, अभिनेत्री शरबनी मुखर्जी, पाखी हेगड़े, रानी चटर्जी, मोनालिसा, स्मृति सिन्हा, अक्षरा सिंह, संगीता तिवारी, उर्वशी चौधरी, मधुमिता सरकार, निर्देशक असलम शेख, हैरी फर्नाडीज, अनिल अजिताभ, देव पाण्डेय, अरशद खान, अजय श्रीवास्तव, बब्लू सोनी, एम. आई राज, राजू, अभिनेता ब्रजेश त्रिपाठी, गीतकार प्यारेलाल यादव ‘कवि’, प्रचारक प्रशांत निशांत, नृत्य निर्देशक पप्पू खन्ना, गायक उदित नारायण आ गायिका कल्पना आ इम्पा कार्यकारिणी के नरेश महनोत, जे. नीलम, विक्की राणावत सभे शामिल रहल.
(प्रशांत निशांत)


text:
– देवेन्द्र आर्य
आजादी क बाद शायद ई पहिला बेर भइल बा कि मिलल पुरस्कार लवटावे वालन के लाईन लागल जात बा. अलग अलग भाषा, प्रदेश आ विचारधारा के लिखनिहार लोग के साहित्य अकादमी से मिलल सम्मान एलानिया वापस करे के निहुरी राजनीति पाक-साफ लउके वाला लोग के चिन्ता में डाल दिहले बा. जाहिर बा कि एह लोग के चिन्ता गद्दीनशीन पार्टी के माथ पर पड़त बल पढ़े में सक्षम बा. एहीसे ई लोग एह वापसी-विरोध के पीछे के हालात ना समुझत एकरा पीछे राजनैतिक मंशा सूँघत बा, अकादमी अध्यक्ष समेत अनेके इनामिया आ बेइनामिया (बाकिर इनाम खातिर तिकवत) लिखनिहारन के बयान आवत बा कि अकादमी पुरस्कार रउरा सभे के लिखना खातिर दिआइल रहुवे जवना के सामाजिक-राजनैतिक कारण बता के लवटावे के कवनो तुक नइखे बनत. माने कि लेखक आ ओकर लिखना अपना अगल बगल के परिवेस से अलगा होला आ ओकर तात्कालिके सन्दर्भ आ महत्त्व हो सकेला, भावी भा भविष्यगत ना. कब लिखाइल, कब पुरस्कार मिलल ओकरा के आजु के कवनो घटना भा हालात से जोड़ के पुरस्कार लवटावल गलत बा. इहो कहात बा कि ई सुहागरात मनाके शादी के जोड़ा लवटवला जइसन हरकत बा. आम चूस के गुठली वापस कर दिहला जइसन.
मतलब ई कि पुरस्कार ना भइल गरदन में डालल पट्टा हो गइल. एक बेर ले लिहलऽ त पालतू हो गइलऽ ओह समय के शासन के कार्यकाल में काम करे वाला ओह स्वायत्त अकादमी के. लवटावहीं के बा त ओही सरकार के लवटावऽ. अइसन कहे वाला विद्वान शायद घुमाफिरा के मानत बाड़न कि साहित्य अकादमी के स्वायत्तता त छलावा रहुवे, असली ताकत त ओह घरी के सरकार मे रहुवे.
पुरस्कार वापसी के सन्दर्भ में इहो तर्क दिआत बा कि फलाँ फलाँ हत्याकाण्ड के विरोध तब काहे ना कइलन. आज काहें करत बाड़न. माने कि आज साँच बोले के अधिकार सिर्फ ओहने के बा जे पहिलहूँ साँच बोललत रहुवे. इहो कहात बा कि ई लिखनिहार आपातकाल के विरोध ना कइले रहले. ई तर्क राजनैतिक चालाकी भरल आ आपातकाल विरोधी मौजूदा सत्ता के नीक लागे वाला तर्क बा. माने कि जे लोग कवनो कारण से आपातकाल के विरोध ना कइल से काल्हु ले भलही खास आ असली लिखनिहार रहल होखसु बाकिर आजु पुरस्कार वापसी के एलान करते ऊ लोग खास नइखे रहि गइल. ओह लोग के पुरस्कार वापसी के एलान नौटंकी भर बावे.
गाँधीवाद में अटूट आस्था राखे वाला एह सदाचारी आ अखण्ड सत्यवादी लिखनिहारन आ साहित्य अकादमी अध्यक्ष महोदय के याद दिआवल चाहत बानी कि खुद महात्मा गाँधी के घोषित पहिलका सत्याग्रही विनोबा भावे तकले आपातकाल के समर्थन कइले रहले आ ओकरा के ‘अनुशासन पर्व’ के नाम दिहले रहले. ओह समय के प्रिय आ अबहियों बहुते लोग के आदर्श कवि श्रीकान्त वर्मा तब तानाशाह खातिर लोक-लुभावन नारा गढ़त रहलन.
तकनीकी विकास का साथही तानाशाही के स्वरूपो में बदलाव आ जाला. अब तानाशाह बिना आपातकाल घोषित कइलहु आपातकाल वाला तानाशाही लागू कर सकेला. बात के बकवाद में बदल के मुद्दा से भटकावे के राजनैतिक चाल नया नइखे. तनिका सोचीं कि आजु महात्मा गाँधी अकादमी अध्यक्ष रहतन त का करतन ? कलबुर्गी के हत्या के बाद पहिलका इस्तीफा, पहिलका अनशन उनकरे होखीत. आपन आधा लंगोटी खोल के, खुद के लंगटा भइला के चिंता छोड़ ई ओह बेवस्तर क दिहल दलित महिला के लाज ढँकले रहीतन जवना के सरेआम बाहुबली ‘यत्र नार्यस्त पूज्यन्ते’ के देश में नंगा, मादरजात नंगा कर दिहले रहले. ई कवनो पहिलका घटना ना रहुवे. पिछला डेढ़-दू साल में अइसन घटना के बाढ़ आ गइल बा. बाकिर संवेदनशील, लेखक-बुद्धिजीवियन से उम्मीद कइल जात बा कि ऊ सहित के भाव से निर्द्वन्द्व बइठल रहे. कविता-कहानी करत रहे, पुरस्कार लेते रहे, सरेआम राजनेता लोग के गोड़ छूअत रहे.
भारत भवन के सरकारी बाकिर स्वायत्त पइसा से हवाई यात्रा, रस-रंजन करे वाला, अपना पत्रिकन में भारत-भवनी विचारधारा के साहित्य के भूरि-भूरि प्रशंसा छापे वाला कवि-सम्पादक लोग आजु अशोक वाजपेयी के भोपाल गैस काण्ड के याद दिआ के पुरस्कार वापसी के उनका एलान पर सवाल उठावत बाड़े. निश्चए ऊ गलत बयानी रहुवे आ ओकरा ला अशोक वाजपेयी के भरपूर लानत मलामतो हो चुकल बा. बाकिर याद करीं कि उनुका अलावे कवन लिखनिहार बावे जे अविकल साम्प्रदायिकता पर तुरते आ बेबाक टिप्पणी कइले होखे.
जब नया सिरा से पाला बनावल जाला त कुछ जगहा खाली रहेला जवना पर आगे चल के बहाली होखे वाला होला. अइसनके मौका पर लिखनिहारन-बुद्धिजीवियन के गोपनीय रपट तइयार कइल जाला जेहसे आगे चल के प्रताड़ना भा पुरस्कार तय कइल जा सके. साहित्य अकादमी के स्वायत्तता का बा जब ऊ अपने पुरस्कृत लेखक के हत्या पर चुप बा. जन सामान्य के दिक्कत आ सामाजिक हत्यन के त बाते अलगा बा. अकादमी स्वतन्त्र बा त सिरिफ माल उड़ावे खातिर. जेकरा के मन करे दे देव, जइसे मन करे खरचा करे. कवनो दखल ना. बस रसीदी टिकट चिपकल होखे के चाहीं जेहसे सरकारी आडिट कइल जा सके.
अकादमी पुरस्कार वापस करे वाला आ ओकरा के सही समझे वाला लिखनिहारन के एकजुट होके देश के मौजूदा सामाजिक-राजनैतिक हालात पर अापन नजरिया साफ साफ राखे के चाहीं आ जनता के पक्ष में खड़ा होके सकारात्मक संघर्ष करे के चाहीं. ओह लोग के एहू सम्भावना पर विचारे के चाहीं कि का सरकारी पइसा पर चले वाला स्वायत्त साहित्य अकादमी के समानान्तर का कवनो जन अकादमी बनावल जा सकेला. कम से कम शुरुआत खातिर हिन्दीए भाषा के जन साहित्य अकादमी. जरूरी नइखे कि फण्ड होखे आ हमनी का लखटकिया पुरस्कार देब तबे लेखक के सम्मान होखी. सम्मानित लेखक के सौ पचास किताब खरीद के बाँटलो जा सकेला. किताबन का साथे त दुहरा मार बा. एक तरफ त पुस्तकालए नइखी सँ. जवन बड़लो बाड़ी सँ तवन खतम होखत बाड़ी सँ.दोसरा तरफ पुस्तकालय किताबन के कूड़ाघर में तबदील होखल जात बाड़ी सँ.
हमनी के किताबन के ना सिरिफ पुस्तकालयन से बाहरे निकाले के बा, किताबन के पुस्तकालयन तक पहुँचावहूं के पड़ी. एकरा बिना ना त साहित्य जिन्दा रह
पाई, ना विचार. बस अकादमिए जिन्दा रह जइहें सँ. आ व्यवस्था इहे चाहबो करेले. आ बहुते काम जे लिखनिहार के पुरस्कार-व्याधि से बचा सके. वैकल्पिक अकादमी, वैकल्पिक साहित्य आ वैकल्पिक मीडिया के बिना वैकल्पिक राजनीति के आकांक्षा दूर के कौड़िए रह जाई.
देवेन्द्र आर्य
ए – 127, आवास विकास कालोनी
शाहपुर, गोरखपुर – 273006
मोबाइल: 09451565241 आ 09794840990